url: =MUC news (page 5) | Microchip in Sapi nambat hipahlo ~ MUC\nMUC news (page 5) | Microchip in Sapi nambat hipahlo\nAdmin 8:52:00 PM Articles, ZOMI SDA NEWS\nMicrochip pen Mangmuhna in agen nambat 666 ahi hiam cih dotna tampi om aa, mi tampi in microchip pen 666 i cih sapi ciaptehna hi ding hi ci-in gen uh hi. Christian tampi te’n Microchip pen Mangmuhna 13:18 sung a kigen, Sapi ciaptehna hiding ci-in, a kigen manin, a lauthawng mitampitak om hi. Microchip pen, number 666 hi peuhmahlo hi. Ahi zongin, mailam hun ah mite hong control nangin, a kizang thei ding vanh khat cih theih a hi hi.\nMicrochip i nasepzia le a kizatzia\nMicrochips pen information technology vanzat kitangsam mahmah khat ahi hi. Computer engineer leh IT scientist-te bang in a tuamtuam nam tampi bawl khia uh hi. Microchip i khut vun sungah kikoih henla scan tawh hong ki-en leh, ei i tangthu a kiguang khempeuh baihno takin, computer sung hong kilangh khia pah ding a hi hi. Tua baanah, i omna mun koi lai hiam cih zong, Global Position System (Kawlgam ah zong) a zang tam mahmah ta hi. Phone le mawtaw tungah kiguan setvan neuno khat hi-in, i pai ngei loh, i theih ngei nai loh mun khatah kuama hilh kul lo-a, hong hilh thei) zangin hong kikan thei ding ahi hi. Tu aa izatzat handphone-te, bankcard-te sungah zong microchip a kizangh hi aa, i om nana, i phone zatna, i bankcard zatna munmun hong kithei pah lianlian hi.\nNew World Order a kici One World Government le economic system hong tun’ tak ciangin, bankcardte, handphone tawh limtakin, hong kigaakcip thei ding ahi hi. Vanleina, vanzuakna cihte ah controlna baih mahmah ding hi. Tun Kawlgam ah Ayewady Bankte in sum lei sum zuakna ding, phone a hih kei leh bank card kizangh thei dingin code number bek zangta uh hi. Tua tungtawnin mobile phone panin van kilei, sum kikhak thei ziau hi. Bank pan, sum leitawi nading nangawn, SMS (text message ) tawh kileitawi thei hun hi ta hi. Na khempeuh sungah chips kilimzat mahmah ta cihna ahi hi.\nRFID pen Radio Frequency Identification cihna ahi hi.Hih RFID chips pen electronics vanzat kitangsam mahmah khat ahi hi. Security lam tawh kisai gentehna-in sum tawh kisai, (financial) identification le adang tampi ah kizang hi.Hih electronic chips pen neu mahmahin buhtang cia khawng bek pha hi.Ahizongin a sungah unique verification nambat om hi. Property scanner tawh a ki scan ciangin hih chips in scanner ah ID nambat na puak hi. Hih ID nambat tawh kituak set ahizongin, mihing le ganhing ahi phial zongin computer server liante ah network hiam internet hiam zangin olno takin kizongkhia thei hi.Tua ahihmanin mi khat peuh in ID nambat a neih a, computer server khat peuh amau tangthu kim (Personal Database) a neih naak leh, sum tawh kisai khempeuh le ama tangthu khempeuh olno takin kizongkhia mengmeng thei hi.RFID Chips nam nih om hi, khat pen Active RFID hi-in a khat zaw pen Passive RFID ahi hi. Active RFID Chips ah battery neucik lithium, CMOS cihte hi. Hih battery in chips sunga microchip’s circuitry ah (mei pia) power supply hi. Chips scanner ahih keileh, chip reader ah signal khak mengmeng thei lai hi.\nPassive RFID in bel battery nei lo-in Chip reader a power zang hi. Barcode le ATM Cardte Passive laka a kilang pawl ahi hi. Leitung gam 25 valah hih dan mimal identification programs kizangta hi. United States le Canada ah kinaak zat peuhmah hi. Hidan RFID lakah mi pawlkhat in sahang nambat dan-a a ngaihsut uh Multiple Micro Electrode Array (MMEA) zong kihel hi. Ki-at (Surgical operation) tawh olno takin mihing khuak le taksa mundangte ah olno takin kikoih thei hi. Hidan set mihing pumpi ah kikoih hileh Radio Frequency tawh Nerve (khua phawk theihna thagui) pan information (mimal’ thu khat peuhpeuh) kila mengmeng thei hi. Mi khempeuh in IP (Internet Protocol) kinei bang hi leh mi khempeuh computer khat mah bang ding hi. Nambat (Digit) 18 nei IP neih hun hong tung ding hi. Hih 18 pen mi tampi in 6+6+6=18 danin ngaih sunin nambat 666 piangsak uh hi.\nTuhun ciang Sattellite le LandLine links tampi om ta hi. Radio frequency banah RF transmitter le receiver a om naak leh information kikhaksawn haksa nawn lo hi.Tua ahihmanin RF transmitter dinga mihing zat theih dingin kibawl mah hi. Ahizongin Pasian thu zui thu um te adingin hih dante lau ding hi zenzen lo hi. Mi pawlkhat in theician lo ahih manun mawk lau thei uh hi. Mawtaw, cycle, nambat 666 nei tampi om hi. Inn nambat 666 nei tampi om hi. Simcard tungah nambat 666 kisuang tampi om hi. Tuate Sapi’ nambat 666 kici thei lo hi.\nNumber 666 i cih:\nHih sapi nambat i cihcih pen, i vanhzatte’ nambat hi zenzen lo hi cih pen, Lai Siangtho in siangtakin hong gen hi. Mihing ii nambat hi zaw hi. Mihing cih zong pen, min le za, tittle hi zaw lailai hi. Min le nambat kituak ahih manin sapi nambat kici thei pah tuan lo hi. Sapi hong piankhiatna, a khanzia, a sep ding khempeuh kamsangte in genkhol khin hi. Tua Sapi in kumpite’ Kumpi maw, topate’ Topa maw, Zeisu zalaih pa maw? Pasian ii title a deihgawh pa, Pasian’ zaa a sutnuam pa i nambat ahi hi.\nPasian’ zaliatna, thuneihna a sutnuam pa, Satan Dawimang pa ahi hi. Anti-Christ kici hi.\n(1) Hih Anti-Christ in leitung mite, Biakna min, Pasian min paulapin hong kilomkhat, hong kipumkhatsak ding hi. Ki-itna, kipumkhat theihna pen, Pasian Nipi Ni ... (atuh) ahi Sunday ni zatkhopna tawh, leitungmite hong gawmtuah ding a hi hi. Christian lote in zong, tua upadi /law pen zuihding baih hongsa mahmah lel uh hi. Pasian Nipi Ni ahih leh Sabbath Ni, Saturday ni a hi hi. Daniel 7:25 Anti-Christ in, Pasian thukham, Ni le Hunte khelsak ding ngiimna nei hi, ci-in hong hilh hi. (Eze 20:20) Sabbath ni pen, Topa le a mite kiciaptehna Ni hi. Eph. 1:13 Zeisu\na it te, thukham a zuite hi aa, Khasiangtho in ciaptehna pia beh lai hi. John 14:15 Sabbath pen, mihingte a’ ding a kibawl ahi hi. Mark 2:27 Topa Zeisu pen Sabbath i Topa hi. Mark 2:28 Tua ahi leh ei Christiante in, Sabbath ii Topa ahi Zeisu pen, Topa le a tate kiciaptehna ni Sabbath ni mah aa i biakciang, Pasian tate taktak ci-in ciaptehna kingah pan ding a hi hi.\n(2) Matt 28:1 Nipikal khat sung, Sunday pan Friday Ni zong, nasepni hi. Nisagih Ni, Sabbath Ni ahih le Pasian tawlngak Ni hi aa, Mihingte’ tawlngak ni dingin hong bawlsak a hi hi.\n(3) Anti-Christ ii tuu le tate in, damdamin Sunday ni tawh nasia tak kipumkhatna hong laa ding uh hi.\n(4) A nungta Pasian ii tuu le tate in, damdamin Saturday Sabbath ni tawh kipumkhatna hong laa ding uh hi. Tua laitakin, Satan in, Pasian tate tungah, hehlua-in galdo-in hong kuan ding hi. (Rev. 12:17) Thukham kiptak khotak a leen, beibang thuman pawlpite tungah, Satan hehlua hi. Tua thukham number 4 na pen, amuhdah penpen hi lai hi. A hang pen, Sababth in, Topa le a Tate kiciaptehna ni hi.\n(5) Satan in zong, amah le a tate kiciaptehna nading a man lo counterfeit Sabbath ahi Sunday, leitungah hong phuankhia hi. Nimrod kumpipa hun panin, nibiak ni-in, Sunday hong popular mahmah ta hi. Tua pen, Romans Empire hong thahaat mahmah laitak in, Constantine kumpipa in Anti-Christ ii khutzat le huzaap tawh, Sabbath, Topa Nipi Ni pen, Sunday tawh hong khelsak ahih manin, Christian a tam zawte in Sunday zang uh hi. Dawimang pa in, gualzo kisa kha ding hi. Ahi zongin, atawpna thukhen ding pen, Pasian mah hi.\nSapi Nambat a nei lote in van lei thei lo ding, van zuak thei lo ding hi, ci hi (Mang. 13: 17). Microchip nei lote in van lei thei lo, van zuak theih loh hun hong tung ken teh kici thei lo hi. Bang hang hiam cihleh, internet, phone vive hunah, sum tang zang nawn lo-in credit card bek kizatna mun tam semsem ta hi. Kawlpi ah zong credit card bek a zang kitam mahmah ta hi. Microchip tungah nambat 666 tuangsak uh a, tua microchip tawh van lei, van zuak thei ahih manin, “sapi nambat hi” ci-in upna ding thu om peuh mah lo hi.\nMang. 13 sunga ‘sapi nambat 666 le microchip tunga nambat 666 kisai kha peuhmah lo hi. Lai Siangtho ii gen bang hiam ci-in kan phat huai hi. Dawimangpa in hun tomno khat bek nei lai ahih lam thei ahih manin, nakpi takin nasem a, mite’ up theihtheih ding van zat tuamtuam hong zang hi.\nMi tampi in Dawimangpa’ thu a up khak manun tawntung siatna a tung ding uh hi lo zaw-in, Pasian’ thuman thutak a up loh manun a thuak ding uh hi, ci-in genkholhnate in hong hilh hi.\nMang. 12:14; 22:14 nasim beh in. Pasian thukham a zuite, a puan a siangtho sakte, nuntakna singah ciamkha ding hi. Mi Siangthote la ding bekin Topa Zeisu hong pai ding hi. Mi Siangtho i cihte a kuate hiam? Mawhna a bawl ngeilote maw? Hi zenzen lo hi. A mawhna a nusiate hi. Zeisu sisan tawh siansuahna a ngahte bek hi. Mawhna kisiik kik aa, mawhna i nusiat ding ahi hi. Zeisu sisan in i mawhnate hong sawpsiangsak thei bek hi.\nTua ahih leh mihingte a siangtho-in, kinungta thei maw? Lai Siangtho in mihingte a siangtho in, i nuntaak ding deih lua hi. Kinungta thei lua hi. 1Peter 1:16. Mimawhte, 1 John 3:4 Thukham palsatte, vangam tunglo ding hi. Thukham zuite, mawhna kisiik kik aa, mawhmaisakna Zeisu kiangpan a ngah aa, a siangtho-in a nungtate bek .... gupkhiatna saang ding hi.\nMicrochip hilo, Sapi’ nungzui loh nading leh, Tuuno nungzuihna pan lampial khia lo dingin Kha Siangtho in hong makaih tawntung ta hen.


timestamp: atn

url: =LESSON 8 *NOV. 15 - 21 A KINIAMKHIAT THEI VANTUNG PILNA ~ MUC\nLESSON 8 *NOV. 15 - 21 A KINIAMKHIAT THEI VANTUNG PILNA\nAdmin 9:26:00 AM Articles, Sabbath School Lesson\nLESSON 8 *NOV. 15 - 21\nA KINIAMKHIAT THEI VANTUNG PILNA\nTU KAAL SUNG SIM DING: James 3: 13 -4: 10; Thkna. 4: 6; Gal. 5: 17; Jer. 3: 6 10, 20;\nSawl. 19: 13 16; Late 24: 3 6.\nKAMNGAH: Topa mai-ah kiniamkhiat un. Tua hileh amah in hong lian bawl ding hi\n(James 4: 10).\nNasepna mun khat peuhpeuhah makai hi taleh, nasemte hi taleh, tungsiahte maipha ngah nuam lo kuamah om lo hi. Khasum khan ding, za khan ding ut lo kuamah om lo hi. Tua bang lungsim puak in khat le khat ki-elna, kihazatna, khat le khat\nkidem nopna lungsim om hi. Biakna pawlpi sungah zong hih bang lungsim nei a tam ciangin, nasepna mazang zo lo hi.\nNote lakah pilin thuthei a kisa a om leh kiniamkhiatin pilin, nuntak hoih le gamtat hoih tawh a\nlahkhiat ding ahi hi (James 3: 13). Kiniamkhiat pilna i cih in bang hiam? Koi bangin na tel hiam?\nMi kim khat in James 3 sunga thute in makai dingte neih ding thu vive hi, ci uh hi. Makai khat ii neih ding thute hi mah taleh, thu-um mi, nungzuite neih ding a kilawm thute mah ahi hi. James gen ii pilna in leitung pilna a gennopna hi masa lo zaw-in, vantung pan hong pai pilna a hong hilh hi gige hi. I gamtatzia in pilna nei le nei lo pulaak hi. Khrih in zong tua mah hong hilh hi. Pilna man taktak nunzia panin kimu thei hi (Matt. 11: 19).\nPilna le thu theihtelna cih a kigenna thu Lai Siangtho Lui sung khempeuh lak pan mun khat bekbek om a, Pasian in Moses tungtawnin Israel mite zuih ding a thupiakte ah kimu thei hi: “Tuate zui unla, sem un. Bang hang hiam cih leh hih thukhamte khempeuh a zak uh ciangin, hih minam liante pen a pil thuthei taktak hi, a ci ding uh mite muhna ah hih thu pen nomau pilna le nomau theihna hi ding hi (Thkna. 4: 6).\nTui limlo in angsung ding bek ngaihsutna, huaihamna, hazatna cihte limcing hi (James 3: 11). Ama ading bekin a nungta mite thuhilhna kammal hi. Tua bang lungsim in Satan lungsim ahi hi. Khrih deihna bangin a nungta dingin khensatna neilo, a ki-ap lo mi nunzia lauhuai hi.\nA kiniam khiatna pilna cih thu ngaihsun in. Tua bang pilna in phatthuamna hong pia\nhi lo hiam?\nMONDAY * NOV. 17\nPILNA NAMNIH James PILNA NAMNIH\nJames 3: 15, 16 sim in. Bangte in teitung tawh kipawl pilna kici hiam? Koi bangin pawl\nsungah tua bang pilna hong lut hiam?\nLeitung tawh kipawl pilna in thuman lo, Satan deihna zui-in, Kha Siangtho kihel lo pilna hi. Solomon in, mihing in thuman hi, ci-in mihing a ngaihsut thute in sihna hong tunpih thei hi, ci-in hong hilh hi (Pau. 14: 12; 16: 25). Hazatna, angsung hamphatna ding bek na ngaihsut leh, siatna tawh na kipelh kei ding hi. (2Kor. 12: 20).\nJames3: 17, 18; Jn. 3: 3 -7; Kol. 3: 1,2 sim in. Pasian kiang pan hong pai pilna bangci\nJames in Kha Siangtho cih kammal a zat loh hangin, Kha Siangtho nasep suah thak kikna thu pulaak hi. James in zong gah tampi a gahsak thei khaici, gentehna zangin, Lungdamna Thu in gah tampi gahsak thei hi. Vantung pilna in hehpihna, hoihna tawh kidim hi. Upna in gamtat hoih piangsak a, Pasian thupiakte zong hong zui nuamsak hi. Hehpihna in mawhna maisak hi (James 2: 13). Vantung pilna a nei mi in kiniamkhiat, lungnem banah, nopna, dikna, hehpih theihna, mawhmaisakna cihte a kipan mi khialhna mu lo-in, ama khialhna mu zaw ding hi.\nSiatnalampi zuih khak ding baih mahmah hi lo hiam? Na nunzia kisittel pha in. Leitung\npilna maw vantung pilna, koi zaw in hong huzaap hiam?\nTHURSDAY* NOV. 18\nKITOT KISEL A PIANGSAK THUTE\nNote lakah a om kitotna le kilaina koi panin hong piang ahi hiam? Deihluatna lungsim na\nneih manun note pumsung a kitoktok niloh ahi hi. James 4: 1; Gal. 5: 17. Bang in hih bang siatna piang sak hiam?\nThu-um mite sungah kikhenna a piangsak amaute sung pan ahi hi. Sung lam siatna panin pua lam siatna dong hong tun hi. Cilesa gualnopna lunggulh luatna hangin tua bang siatna piang hi. Tua bang lunggulhna in mihing susia hi. Leitung pilna in kitotna, kimuhdahna piangsak hi. Vantung pilna in hong makaih kei leh tua bang siatnate i zo kei ding hi (James 3: 17).\nJames 4: 2,3 sim in. Bang siatna pulaak hiam? Koi bangin tua siatnate in pawlpi susia hiam?\nJames in Thukham Sawm pulaak hi. “ Na na deih uh a, ahi zongin nei lo na hih manun mi na thatnuam uh hi. Nate deihna lungsim na nei uh a, ahi zongin ngah zo lo na hih manun kitawngin na kilai lawh uh hi” James 4: 2. Hih James gen thute in Jesuh Mualtung Thuhilhna hong phawksak kik hi. Jesuh in puatham kisiansuahna deih lo-in, lungsim kipuahphatna deih zaw hi. Tua hi-in, muhdahna pen mithahna mah tawh kibang siatna hi. Thu-um mite khat le khat kimudah uh ahih manun, khat le khat kithahna mah tawh kibang siatna hi, ci-in hong hilh hi.\nAngsung huaihamna in siatna piangsak hi. Kha Siangtho tawh a suak mite in Jesuh lungsim nei-in, Jesuh kiniamkhiat bangin kiniam khiat ding uh hi. Kiniamkhiat mite in amau angsung ding bekin nungta lo uh hi. A kiniamkhiat mite in Jesuh khe phungah tu-in Ama thu lungngaingai ding uh hi. Ellen G. White, The Desire of Ages, 330.\nWEDNESDAY* NOV. 19\nLEITUNG TAWH KIPAWL\nJames 4: 2-4 sim in. Bang hangin James in alaikhak mite numei pasal mawhna\nbawl mite ci hiam? Jer. 2: 2; 3: 6 10, 20; Isaiah 54: 5; Lk. 16: 13.\nKamsangte in Pasian mite mo tawh hong genteh hi. Leitung lungsim, cilesa pumpi deihna bangin a nungta mite pasian tuamtuamte biakna hi, ci-in James in hong hilh hi. Siatna ki-uk sak zaw dingin amau deihtel hi zaw hi. James 4: 5 pen telhak mahmah hi. Mi kim khat in Kha cih kammal in Kha Siangtho a cihna hi, ci-in ngaihsun uh hi. Thu-um mite in Kha Siangtho lunggulh uh hi, ci-in ngaihsun uh hi. Mi kim khat in mihing ngaihsutna a gennopna hi, ci uh hi. Pasian in mihingte tawh hong nungta khawm nuam hi, a cihna hi ding hi, ci uh hi. Ahi zongin James hong hilh nop thu ngaihsun lehang, khiatna neilo pi-in siatna nial ding hong hilh lo hi. Siatna a pel dingin Pasian in hong hehpih hi. Pasian in a kiphasak mite nial a, a kiniamkhiat mite hehpih hi (James 4: 5,6).\nMihing' deihna in siatna hi pah sam lo napi, ahi zongin siatna in hong ukcip ahih manin thuman lampi panin lam kiphial kha pahpah hi. Siatna, mawhna khempeuh a sian theih nading hehpihna lampi bek om hi. A kiphasak mite in tua hehpihna a sang dingin lungsim kongkhak hong lo uh hi. Hehpihna a sang dingin Topa tungah lungsim ap kul hi. A kiniamkhiat mite bek, a mawhna kiphawk a, Pasian hehpihna ngah ding amah le amah kilawm kisa lo napi, Topa tunga a kinga mite bekin Topa maipha mu thei bek ding uh hi. Eite kitangsap lian pipen in Pasian hehpihna ahi hi. Ellen G. White, The Desire of Ages, 317.\nKi entel pha in. Bang in hong hottaak cingsak hiam? Koi bangin hehpihna na kisap lam hong lak hiam? Bangci bangin Singlamteh bek in hong honkhia thei hiam?\nTHURSDAY *NOV. 20 PASIAN TUNGAH KI-AP\nTua ahih manin Pasianthu na mang un. Dawimangpa na nial un. Nial le-uhcin no kiang panin\ntaikhia ding hi. James 4: 6. Hih thu in a sawl zia ngaihsun in. Ei le ei tha-in Dawimangpa a nial ding hi lehang, i zozo diam? Paul nasep mu-in, dawi hawlkhia thei Jew mi sagih in Jesuh min tawh dawi hawlkhia ding a hanciam uh tak ciangin, dawivei mipa kitom gawp a, tua mite lau-in guaktangin taikek uh hi (Sawl. 19: 13 16). Tua ahih manin kha gilo khempeuh i nial zawh nadingin Pasian tungah ki-ap ding kisam mahmah hi. Topa kiangah i zuat nak leh, dawi a nial ihi pahpah hi. James in a laikhak mite in thuman a thei ngei nai lo mite hi lo-in thu-um mi hi khinsa vive hi. Eite zong thu-um ihih mah bangin nisimin Topa tungah i ki-ap nak leh, Topa in ze-etna khempeuh hong zawhpih ding hi\nJames 4: 8 10 sim in. James in bang thu hong pia hiam? Koi bangin tua thupiakte khat le\nkhat in kizopna nei hiam? Bangci bangin Pasian tungah ki-apna tawh kizopna nei hiam?\nJames 3: 13 sung a kipan leitung pilna panin vantung pilna tawh kikhel ding hong hilh hi. Isaiah in a gen bang mahin (Isa. 14: 12 14), leitung pilna in kiphatsakna piangsak a, vantung pilna in kiniamkhiatin, Pasian tungah ki-ap ding hong hilh hi. Topa tawh kizopna ah citak lo, a lungka mite, Topa thuciam om bangin, Topa tungah a citak ding hong hilh hi (James 4: 8 le 1:8 en kak in). Tua hi-in Topa tungah ki-apna in a kilawm kituak hi bek lo-in, i mawhna kisik ding a pulaak ihi hi ( Lk. 5: 32).\nKoi bangin i khialhna khat kisik ding i hiam? Late 24: 3 -6 siksanin James in kisikna lampi hong lak hi. Khatna ah: Pasian zuan un. Tua hi leh, eite tawh hong om khawm ding hi. Nihna: gamtatna a kipan lungsim kisiansuah ding.Thumna ah: tua khialhna hangin dahin kapin Pasian hehpihna kitangsaplam phawk in.\n“Topa mai-ah kiniamkhiat un. Tua hileh amah in hong lian bawl ding hi” (James 4: 10). Hih in bang a khiatna hiam? Koi bangin nang le nangin kiniamkhiat thei ding na hiam? Koi bangin Jesuh kiniamkhiatna mitsuanin nang zong kiniamkhiat thei ding na hiam\nFRIDAY * NOV. 21\nSIMBEH DING: Mi tampi in leitung ngeina bangin nungta uh ahih manun lunggimna namcin tawh kidim uh\nhi. Leitung mite bangin a nungta ding, amau sep bangbang a sem dingin khensat mawk uh hi. Tua hangin, khuamial gamtat tawh kidimin hingimna tawh nungta khawm uh hi. Pumpi taksa deihna leitung lungsim cilesa lunggulhna bek mitsuanin nei uh ahih manun siatna khat khit khat in bawhhuan hi. Nisimin lunggimna tawh kidim den uh ahih manun lamet bei uh hi. Topa in tua bang mite tungah “vangik pua-in a gim mita aw, ka kiangah hong pai un. Tawldamna ka hong pia ding hi,”ci-in sam hi. Ama gam le Ama dikna zong masa un. Tua hi leh, hih leitung kitangsapna khempeuh kong pia ding hi, ci-in hong kamciam khin hi. Ellen G. White, The Desire of Ages, 330.\n1. Monday thusinna ah, pilna namnih thu i gen hi. Tua pilna namnihte in bang sem hiam? Tu kaal sungin na nunzia ah koi pilna na kimakaihsak hiam?\n2. Israel mite Topa thupiak a zuih laiteng uh, nam dangte enhuai mi suak ding uh hi, ci-in kamciam kipia hi. Tua kamciam in amau kisialh nading hi lo hi. Ahi zongin amaute kiniamkhiat lo-in kiphasakpih uh hi.\nVantung pilna ahih leh hong kiniamkhiatsak ding hi. Israel mite khialhna panin bang thuman na mu thei hiam? Koi bangin amau khialhnate pelh thei ding na hiam? Koi bangin biakbuk in kiphatsak loh ding hong hilh hiam? Koi bangin Singlamteh in kiphasak loh ding hong hilh hiam?\n3. Leitung ngeina bangin a nungta dingin bangzahin na hanciam hiam? Leitung ngeinate a sia hi khin pah hiam? Leitung ngeina tawh kizui-in hauhna, liatna, minthanna tawh kidim uh hi mah taleh, amau nunzia in siatna lam manawh mi tampi om hi lo hiam? Leitung nate in siatna hong tunpih ahih lam na phawk hiam? A thupi pen ah, leitung siatnate nial a, leitung nate tawh a siakhawm ahih loh nading un, leitung nate tungah lametna nei mite bangci huh thei ding na hiam?\n4. Kiniamkhiatna tawh kisai ngaihsun in. Bang hangin thu-um mi in kiniamkhiat ding thupi hiam? Bang hangin kiphatsakna in hong siatsak hiam?


url: =Inn Sunga Tuuvom Khat I Hiam? Agelh ~ Kap Za Khai (Photoh) - Laibu Saal\nHome > Thuluui/Articles > Inn Sunga Tuuvom Khat I Hiam? Agelh ~ Kap Za Khai (Photoh)\nInn Sunga Tuuvom Khat I Hiam? Agelh ~ Kap Za Khai (Photoh)\nInn Sunga Tuuvom Khat I Hiam?\nAgelh ~ Kap Za Khai (Photoh)\nTuuvom cih pen tuu kangte sangin a gilo, a lampial, kimlepam a nawngkai sakte tuuvom a kici ahi hi. Mi khat peuhpeuh pen innkuan ading ahi zongin, kimlepam ading ahi zongin, a tualtatna peuhpeuh ah ahi zongin tuuvom hi thei hi. Khat veivei ei leh ei tuuvom i hihlam zong kithei mello thei hi. Hih a nuai-a thute tawh a kituak leh ei leh ei pen innkuan sunga tuuvom i hihlam kitheih pah ding hi.\nLungkituak lo den:\nI innkuan sunga om nulepate tawh ahi zongin, u le nau sanggamte tawh ahi zongin thulela khat peuhpeuh, vai khat peuhpeuh ah amau tawh lung kituak den ding cih pen a haksat hangin, lungkituak ngeilo den i hihleh, tua pen i thanemna hizaw a, ei pen amau adingin tuuvom i hihna ahi hi. Innkuan vai khempeuh ah thukimna i neizo kei zongin luangkhawm theih ding hihang. Tua bang loin innkuanpihte hihna, geelna khempeuh ah thukim lo bek tham loin lungkituak ngei keileh ei pen innkuan tuuvom hita cih phawk ni.\nEi muhna bek tawh ding nuam:\nInnkuan sunga i neih den ngeina leh tatziate awlmawh loin eima muhna leh hoihsakna bekbek tawh i om nop leh tua in ei pen inn sung tuuvom hong hisak hi. Nulepate’ hoihsak leh amau deihna zuih lohna, sanggamte thu manglohna cihte hi. Innkuanpihte thuhilhna, makaihna, deihsaknate thusim loin ei muhna bek tawh i kal den leh inn sung tuuvom ihihna taktak phawk ciat ni.\nBuaina piangsak den:\nInnkuan sungah buaina i piangsak denleh ei pen inn sung tuuvom hi. Inn sunga innkuan vai buainate inn pua lamah nawnin i tuntunna ah buaina piansakna ahi zongin, a pua lama buainate peuh inn ah hong ciah pihin inn sungah buaina piansakna ahi zongin, bangbang tawh buaina i piangsak zongin, inn sung ading hoihlo ahih manin ei pen inn sung buaisak tuuvom ihihna phawk ni.\nNgimna nei loin nuntakna:\nInnkuan sunga tate ngimna nei tawh nuntak ding pen nulepate’ lunggulh hi a, ngimna nei takin nuntak lawhcing ding pen amau teng ii hong lametna ahi hi. Ahi zongin bangmah kin leh uk nei lo, ngimna bangmah nei lo pi-in lung nuntak bangin i om thapaih denleh ei pen inn sung niin bang hilel a, inn sung tuuvom zong i hihna phawk ni.\nMin hoihlo tawh sap ngahna:\nNulepate le sanggampihte in “mi gina lo, dawi, mi sual” cih banga hong sap leh ei pen innkuan tuuvom hita cih kilang mahmah ta cih theih ding hi. I it leh ngaihte min ngaih mahmah tawh kisam hi. Innkuan sungah min ngaihlo tawh hong kisap, kivawh leh i dinmun phawk ni.\nInnkuan sungah ‘amah a om loh hang bang phamawh diam, hong kihel keileh hoihzaw lai, amah tungah dot kul kei ee’ cih bang genna leh thupisim lohna i ngah leh ei pen inn sunga tuuvom ihihna hong kilangsak mahmah hi. Tuuvom ihih manin hong thusim lo, hong nawlkhin ahi uh hi (source-lovepanky).\nInn sung kiamsak:\nInn sunga van leh nate zuaksimna, suksiatna tawh innkuanpihte buaisak denin innsung i kiamsak den leh innsung tuuvom ihi hi. Guihtheih khamtheih zat nadingin inn sung van leh nate zuak, in Nulepate leh sanggamte in innsung zeemin, innkuan khantoh nopsak ding a hanciam laitak amau nasep leh hanciamnate i mawk suaksak den leh tuuvom ihihna kiphawk ni.\nKha thu lunglut lo:\nNulepa leh sanggamte in i pianthak loh lam hong thei in, i pianthak ding hong deihsakna tawh camp leh crusade, leh gupna tintan khat peuhpeuh hong kahsak ciang ‘ut ke’ng, piangthak khin ing, Pasian thu khawng ka theih loh om kei, no va kahzaw vou’ i cihcih leh ei pen inn sunga tuuvom i hihna kilang hi. Kha Siangtho leh Kha Siangtho bekmah kigawmkhawm thei, kikhawl thei ahih bangin Kha Siangtho neite tawh i kisaisai leh ei tuuvom ihi pah hi.\nHih a tunga thu teng pen tuuvom hihna hong kilangsak thute hi a, i innkuan ading tuuvom i hihlam i kitheih leh kipuahkik in lampi manah ciahkik ding kisam hi. Innkuanpihte in ei pen tuuvom dingin hong deih peuhmah lo hi. Tua sangin Pasian in hong deihsak lozaw kan lai hi. Ei pen Pasian ading leh i innkuan adingin i nuntak sungin tuu thumang, tuu siangtho, tuu ngaihbaang, mite leh Pasian maipha a ngah tuu ihih ding a thupi ahi hi.\nKap Za Khai @ Photoh Pasian Thu Thuluui/Articles\nItem Reviewed: Inn Sunga Tuuvom Khat I Hiam? Agelh ~ Kap Za Khai (Photoh) Description: Rating: 5 Reviewed By: Cinpu Zomi


url: =Kikhelna leh khantohna a piangsak thukizakna ~ Rev. Thang Van Lian :: ZOMI DAILY\nposted on 14 June 2020 at 12:00 pm Lomkholna: Article, Thangvanlian\nKhantohna pen thukizakna tungah kinga mahmah hi. Mimal khat, party khat, kipawlna khatpeuh ii lawhcihna leh muibutna zong thukizakna tungah tampi mah kinga hi. Sumbawlna leh kumpi nasepnate ah zong thukizakna mah a thupi pente lakah khat ahi hi.\nThukizakna hoih leh kizopna hoih piang hi. Kizopna hoih leh kilemna leh khantohna piang hi. Tua hangin kumpi hoihte in lampi hoih hamciam tek uh hi. Lampi banah tuitung, vantung tawnin tembaw leh vanlengte a manlang leh a nuam thei pen kibawl toto hi.\nThu kizakna gina kei leh kizopna zong gina lo pah hi. Kizopna gina kei leh ki-it ding zah leh kikhual ding zah in ki-it thei lo pah kikhual thei lo pah hi hang. Zomite hih dinmun ah sawt veipi i kiveivei hi. Khua khat leh khua khat awkaih khat leh khat kibang lo khawng tawh kiho thei mel lo leh kikhual mel loin sawtpi i om ngei khin zo hi. Innkuan khat tanau khat kikal nangawn kithuzakna tam leh ki-itna leh kizopna khang hi. A kithuza ding nupa khat ahih kei leh kipawlna khat leh khat a hun lap in kiza kha kei leh akikal ah midangte thu hong tam lut ciangin buaina hong kipan ahi hi.\nTuhun ciangin lampite leh i vanzat ding mawtaw saikel leh mawtawte hong lem zaw deuhdeuh ta a, thukizaktuahna zong tampi mah hong lem zaw ta hi. Tuitung leh vanlengte zangin khualzin gamvakna leh vanpuaknate leitungbup kizopna lem semsem ahih manin khantohna zong manlang mahmah pah hi. Zogam zong nidang bang nawn loin Kalay-Tedim-Tonzang-Cikha kikal ni khat thu in kitung ziauziau thei ta ahih manin khantohna lianpi khat hi bek loin khantohna dang tampi in hong zui lai ding hi.\nMailam Zomite’ lawhcinna leh muibutna ding zong Zomite in Zolai tawh laibu limci bangzah bawl, khasim, kalsim leh nisim thukizakna bangzah hawmkhia… cihte tawh kizui-in i thutheihna leh khuaphawknate hong kikhel hong kilamdang toto lai ding hi. Zomite neih online group leh page te ah bang thu teng kiza, cih tawh kilemna ding leh khantohna ding mabante hong kisai mahmah lai ding hi.\nMyanmar gambup kiteelpi hong nai kuan ta ahih tawh kizui-in tu-in zong Tonzang leh Tedim gam huam sung a NLD MP Candidate kua teng, cih pen minute khat sungin leitungbup ah kithei ziau khuahun ah i om ta hi. Pha a sate’ muhna leh a hawmthawhte’ muhna zong facebook te ah nikhat thu in kimukhia pah zihziah thei a, teelcin candidate leh leh party makaite a pil uh leh kipuah huai leh kikhel huaite hong kikhel semsem hong kipuah pah semsem lel ding uh hi. Tua pen amau metna leh mipite metna hong hi pah ding hi. Hanciam huai munte zong mu pah semsem thei ding uh a hong hanciam le uh mipite metna hong hipah ding hi.\nZomi TV, ZNTV, RIH Media, PESTEL Talk leh Zomi Broadcasting cihte akipan mel muh theih tong kiza thei media te hangin nidang a kithuza ngei lo Zomi ulian leh mipil mihau tampitakte tu-in mel kimu tong kisangin khantohna ding thu tampi hong kikumkhawm thei ta uh ahih manin Zomite maban limci mahmah ahi hi. Biakna lam makaite holimna leh thusunnate zong hong piang toto lai ding hi.\nTua hi a, mailam Zomite a hoih lamah manlang zaw in kikhel a i khantoh theihna dingin thukizakna hanciam toto ni. A hoih lamin kidemin thapiakzia siam sawm ni. Khat leh khat kikal siatna a piangsak thei ding thute pelin ki-itna leh kikhualtuahna lam a piangsak thei ding thuhoihte leh nisim thupiangte a tam theithei kiza semsem ni. Facebook a i laigelh pak khat leh i comment piak khat in man nei mahmah ahih manin heh laitak khawng thangpaih laitak khawngin kam gilo khawng i zat khak lohna dingin kikem ciat ni.\nThukizakna zang siamin a hoih lamin a kikhel leh a khangto Zomite hi dingin Topa Pasian in thupha hong pia hen. Rev. Thang Van Lian/ The Tedim Post\nSiapa pen ZYA – Tedim a dincil a kipan a kisapna zui-in tha hong pia hong panpih den hi bek loin Tedim Post Chief Editor hong sepsak ahi hi. Tulaitak Columbia Theological Seminary, Atlanta, USA ah Doctor of Education a sin laitak hi a, innkuanpih teng tawh sang huang sungah om uh hi. Tua kawmin Zomi Laizom Christian Church, Atlanta khuapi ah Pastor a sep laitak ahi hi.\nPrevious: Opinion: A lunglut huai Zogam MP Candicate te ~ Pu Go Sawm Khup\nNext: Surprise ~ Zomi Quavadis


url: =Philippines gamsung Casino sung buaina hangin mi 36 si, adang mi 54 liam :: ZOMI DAILY\nposted on 2 June 2017 at 8:24 pm Lomkholna: News, Philippines, Sawltak, World\nPhilippines gamsung aom “Resorts World Manila” akicihna Casino kimawlna ah thautawi khatin Automatic Rifle tawh phialkapgawp ahih manin mi 36 bang si cih Reuters pan kiza hi. Tua thautawipa pen amai kituam pasal khat “Masked man” kici a, tuni Friday ni in Gaming Room sungah mipi akapgawp ahihi.\nThautawh aphialkapgawp ciangin Resorts World Manila sung aom mipi te laulau in taikekgawp uh a, mi aliambekbek zong mi 54 bang phading kici hi.\nHih Resorts World Manila kici pen Philippines gam ii khuapi Manila City sung aom hi a, Philippines’ Main International Airport tawhzong kinai mahmah cihi.\nPhilippines Police te genkhiatna ah tua thautawipa ii azat pen M4 Assault Rifle namte ci uh a, ahi zongin hihpa gamtatna pen Terrorist Attack tawh kizopna omlo ci uhhi.\nHih thau kiphialkapna buaina apiankhitzawh nai 5 khitciangin thautawi migilopa pen Hotel Room sungah apumpi meikanggawp in kimu hi ci’n Police Chief Ronald dela Rosa in genkhia hi.\nPolice Chief ii genkhiatna ah hih thautawipa in mipi ngimin akap hilo a, Television Screen akaptam cihi. Ahi zongin tuabang in akapzakgawp khitciangin Gaming Room ii asual ah akiphah Carpet te meikang in tua meikhute pen gutawh kihel “Toxic” piang ahih manin, adikkha te nakzo nawnlo in si uh cimawk hi. Asi bekbek akigam in mi 36 pha cihi.\nVideo etnopleh: Resort World Casino in Manila Philippines Attacked\nThautawipa pen Hotel Room sungah Blanket puanzapi tawh kituamcip in, tuakhit ciangin Petrol (datsi) kibuak in amahleh amah kihal hiding hi ci’n Police Chief in genkhia hi.\nThautawi migilopa pen si cih akitheihma in hih gamtatna pen Terrorist Attack hiding in ki ummawhtek mahmah hi. US President Donald Trump nangawn in hih pen “Terrorist Attack” hiding hi ci’n ummawh cihi. Ahi zongin IS migilo kipawlna te lampan in bangmah genkhiatna neilo uhhi.\nAhi zongin hih thautawipa pen Terrorist tetawh kizopna omtuaklo ci a, tuaban ah hihpa pen gamdangmi khat hileh kilawm kici hi. Thunei te ummawhna ah hihpa pen guta damiah “Robbery” vai hizawding in ummawh uh a, tuahang inzong thautawh mihing ngimin kaplo a, Television Screen te kapsiagawp cihi.\nVideo: CCTV footage of Manila casino attack\nTua ahih manin hihpa gamtatna pen Terrorist Attack hilo ci’n Presidential Spokesman Ernesto Abella inzong genkhiakhin hi.\nRelated: Philippines gamsung ah akizom in Bomb nihvei puakkham, mi 7 liam\nThautawipa pen damiah ataih “Robbery” hiding in aki ummawhna pen athungip Backpack sungah Gambling Chips akigawm in $2.3 Million manneiding guangphitphet cihi.\nPrevious: Kentucky Governor pa Matt Bevin tawh kimuhna ~ Sia Pau Khai\nNext: Malaysia, Kuala Krai ah mawtaw tuahsia in, sangnaupang mi 6 si, 8 liam\nRussia gamsung ah Taxi Driver khatin khetawh khuasungvak mipi te nawkgawp, mi tampi liam\nZomi Baptist Association of North America pan Taangkona


url: =AHONG KIPIA LETSONG TENG PANA LIAN PEN – FGA Tulsa\nPasian Hong Gupkhiatna azom Khen VIII Dec/2010 pan\nNain khua kulhpi geiah ka din laitakun khua sung pan hankuang khat hong kipuakhia a, meigongnu’ tapa neihsun si a kivui ding ahi hi. Thakhatin mi khat in hankuang zawngte kiangah khawl phot dih un ci hi. “Hih misipa tungah bangkhat hong bawlpak ning, hingkiksak thei ding hi’ng” ci hi. Thakhatthu’n siluang puate khawlin lamdangsakna tawh tua mipa en hiaihuai uh hi.\nTua mipa in “Hi misipa pen pilna kisam hi” ci-in gen a…hankuang leilakah ngasukin science laibute le thuthuk pilna laibute la-in tua misipa thu hilh niloh a, ahi zongin nuntakkik thch nading piang thei lo hi. Pilna in bangmah sem thei lo hi. Pilna siamna i ngah main nuntakna piang masa ahih lam mangngilh kha hi. Pilna i sin theih ma-in kinungta masa hi.\nTua ciangin midang khat hong kipan leuleu a, “Hi misipa kisap pen a nuntak khuasakzia tawh kisai hi” ci hi. “Hi bang ninlakah mihing bangci kinuntak theih ding hiam? ciin nin teng siakkhia hi. Siangtho takin a puah khit ciangin pakkual hoih mahmah khat a hankuang tungah vial hi. Ahih hangin tua misipa pen nuntakna pia thei lo ahih manin hankuang sung mahah lurn lai hi. Sianthona in zong bangmah sem thei tuan lo hi.\nA thumnapa hong kipan leuleu a, a maia mi nih tegel sawnkhiain ken hih thei pha mahmah ning ci hi. “Tangvalpa aw, na lungsim sungah a nungtakik dingin kingaihsun in. Tua bang lungsim nei inla zui pah in. Utna lungsim na neih nak leh piang thei ding hi” ci hi. “Tangvalpa aw, hong pusuak in” ci-in zolzol keei hi. ‘Kipuahphatna, kipuahphatna vive’ ci-in a dah mahmah na nu meigong na ngaihsutna’n hong pusuakin” ci-in thu gengen hi. Ahih hangin hingkik tuan lo ahih manin amah zong a lungkia pian ta hi.Tua ciangin a maiah laidalpekno khat tungah “Ka sih kik ngei nawn !oh nadingin hong huhin Pasian aw, ci-in ka kiciam hi” cih laigelh a, na min thuh in ci-in sawl thapai hi. Ahih hangin amah sikhin hi, sizo hi! A kipuahphat nop hangin kipuahphatna in bangmah hih thei nawn lo hi.\nTawmvei sung a pau a ham om loin dai khipkhep hi. Kuamah a pau a ham a om loh ciangin siampi khat a hankuang geiah hong pai hi. “Gual aw, hih pa kisapna a thei om lo na hi uh hiam? Ama kisapna pen biakna hi. Moses laibu ngate le thu bulpi teng thei peuh leh nungta kik ding hi” ci hi. Tua ciangin hankuang geiah tusuk hi.\n“Thukham 613 teng mantak a zuih zawh nak leh nungta kik ding hi” ci hi. Tua ciangin a kianga mi khat in “Misi in bangci bangin tua thukhamte zui thei ding hiam? Zuih genloh na thugente zong hong za thei lo ding hi lo hiam? ci hi. Siampipa in “A! ken tuaci ngaihsut het keng” ci teitei a, ahih hangin a cih ding dang thei nawn lo ahih manin kangtakin kihemkhia hi.\nTua ciangin mihonpi lak panin mi khat hong pusuak a, adangte hih theih loh ken hih thei ning ci-in kingap mahmah hi. Tua bang a hankuang geiah tawmvei a din sungin mi khempeuh in adangte’n zong bangmah cih thei tuan lo ahih teh hih pa zong bang hong ci tam maw? ci-in en hiaihuai uh hi. Kamnem takin hong paukhia a, a kampau in thu nei tuan deuh se hi. ‘Tangvalpa aw tho in, ci-in Nangma kiangah kong ci hi” ci hi. Mi honpi in lamdangsakna tawh en hiaihuai uh a, hi pa kua hiam? “Ka” peuh a cih tuanse, “Ka” cih in bang yangliatna aana nei hiam? A bangci mi hi se hiam?’ ci uh hi. Thakhat thuin bang hong ci tam ci-in a dipkuat hiaihuai uh hong dai hi.\nMisipa hong hak a, a mai hong sanin a lung-tang in na semkik ahih manin hong thoin hong dingkhia hi.\nBang thu piang hiam? Jesu in nuntakna pia hi. Tua pa pen a si hi a, nuntakna ahi pumpi nuntakna kisam masapen hi. Pasian’ Tapa in a kisap ahi nuntakna mah pia pah hi.\nLawm aw, nang zong tua mah bang na hi a, “mawhna sungah” na si hi. Nang zong nuntakna na kisam hi. Ahih hangin nang kisap pen leitung pumpi nuntakna hi loin kha nuntakna ahi hi. Tua zong Khris sung mahah hong kipia letsong lak pan letsong lianpen ahi hi.\nNuntak tawntungna nei lopi-in kuamah vantungah lut thei lo ding hi. Pasian’ nuntakna longal adang nuntakna lut thei lo ding hi. Tua nuntakna a neite bek kipia ding a, a nei lote ading kong kikhak ding hi.\nJesu leitungah hong paina in hi thu hang bek ahi hi. Jesu in “Amaute in nuntakna a neih nadingun kong pai hi” ci hi. (Jn.10:10) Banghangin nuntak tawntungna kisam hiam? Banghang cihleh mite “mawhna khialhna sungah si uh hi” (Efe.2:1,5)Mihingte pen na nam thum (hu, kha le pumpi) kigawm ahi hi.\nAdam a khialh khit ciangin a si pen bang a hiam? A pumpi si pah hiam? hi lo hi. Tua ni-in si pah lo hi. A leitung pumpi tawh kisai-in ci le’ng thahat lai mahmah hi. A lungsim a ngaihsutna hiam? hi lo hi. Thu ngaihsut theihna lungsim, geeltheihna le lawntheihna lungsim nei hi. Tua ahih leh a kha ahih loh phamawh hi. Khialhna a bawl mateng uh Pasian tawh kipawlkhawmtheihna kitat nai lo hi. Ahihangin a khialh khit phetun Pasian tawh kizopna kitat hi. Tua ahih ciangin nuntakna ngah kik nading a kisam thu in kha nuntakna ahi hi.I thatang le i lungsim a hat lai teng mihingte a nungta takpi mah i kisa kha thei hi. Ahih hangin Pasian in mite hong etsuk ciangin mite nam nihin hong khen a, a nungta lai le a site ahi hi. Tu mahmahin nang zong tua pawl nih sunga a khatzawsang pen na hih kul hi.\nLampi a pai vatvat mi khat i muh ciangin “Huapa limhin lai veh e valval” i ci kha thei hi. Bang i cih nopna hiam? A pumpi a nuntak lai hang ahi hi. Ahih hangin a kha pen a si hi kha thei ding hi. A suahthakkik nai kei leh Pasian muhna ah misi ahi hi.\nZum nasem kizen mahmah khat i muh ciangin, “Hua pa nungta lai mah e valval” i ci kha thei hi. Tua zong bang i cih nopna hiam? A pumpi le a lungsim a nuntak lai hang mah ahi hi. Tua ahih manin a lungsim thahat a, a lungsim in nasem hi. Ahih hangin Pasian in a etsuk ciangin bang khat ci kha thei ding hi. “Si hi” ci hi. Ei mihingte in leitung nuntakna mah a gengen hi hang a, ahihangin Pasian in nuntak tawntungna kha thu bek a gen ahi hi.\nTapidaw sisate kivuina khatah i pai ciangin a luang i mu thei lai hi. I muh ciangin a sikhin zo ahi hi. Sikhinzo i cih ciangin a leitung pumpi i cih nopna ahi hi. Ahih hangin Pasian in “Hing hi” ci hi. Banghang\ncihleh a kha in nuntakna ngah a, a suakthak mi khat ahih manin Nuntak tawntungna a ngah ahi hi. A pumpi le a lungsim a sih zenzen hangin amah a nungta lai mah ahi hi.\nSource:ZangKong Awging (December/2010)\n← "LAWH CINNA DING "KONG" KI HONG\nKHATVEI PIAN SUN →


url: =TAZEN. Agelh – Col. Khen Za Moong (Retired) Yangon - Laibu Saal\nHome > Thuluui/Articles > TAZEN. Agelh – Col. Khen Za Moong (Retired) Yangon\nTAZEN. Agelh – Col. Khen Za Moong (Retired) Yangon\nAgelh – Col. Khen Za Moong (Retired)\n“Tazen” kammal pen, phatna pahtawina lah hithei a, lamdang sakna zong hithei hi. Khatvei vei ah zahpihna kilawm lo sakna zong hithei hi. “Tazen” zatna ah a thu zui-in ngaihsut theih ding hi. “Tazen” bek hi loin “Tazen aw! Tazen mahmah aw! Mahmah Tazen aw!” ci-in zong kizang hi.\nMihing nuntakna leh gamtatna ah ngaihsutdan leh muhdan tuamtuam om a, tuate pen “Tazen” a hoih lam leh “Tazen” a hoihlo lamin kikhen thei hi. Ei Zomite’ nuntakna leh gamtatnate pan, a hoih lam kimuthei a, a hoihlo lam lah kimuthei hi.\nKhanglui hunin, khuak zanga ngaihsutna tam nailo hi. Nektawm ding vai thupi-in thatang zatna tam hi. Khawhsa an, lawhsa singsth singgah leh betsa ganhingsa zonna-in thatang zatna tawh hun kizang hi. Thatang hatte adingin kicin’na omin, thatang hatlote adingin kisaona om hi. Tua banga nuntakna enle’ng, “Tazen” hoih lam lah kimuthei a, “Tazen” hoihlo lam kimuthei hi.\nGalmat samat tawh kidemna om hi. Zulup sagawh leh hihneih zunun tawh kidemna om hi. Kha hual na’ng kha nopsak nangin tonna leh sagual tawh kiguina om hi. Hihte pen, a hun zui-in ngaihsun le’ng, “Tazen” hoih lam vive hi. Ahi zongin tulai hun tawh ki-en leh “Tazen” hoihlo lam suak leuleu hi.\nNuntak nading sepna bawlna ah thatang mah bullpen manin thatang kicing innkuan kicinte’n khozo bawlzo zaw ahih manin, neih leh lamah zong kicingzaw hi. Lokhawh singpuak gancin’na bek om ahih manin tua hun adingin “Tazen” a hoih lam mah hi. Tu hun, khangnote’n pilna siamna zon’ hun leh annek tuidawn puansilh nikteen omna inn kicinna’ng leh khantohna omna’ng kidemna hun leuleu ciangin “Tazen” hoih lam hilo lam aa khen theih ding ngaihsut theih ding kisam hi. “Khuttam” tawh nasepna pan “Kamtam” an kivak zawh hun leh “thalawh khatpa” sepna bawlna pan aa a tam kivak zawh a tam kipantah zawh kikhantoh sakzawh hun kibang lo hi.\nKhuttam cih ciangin, innkuan sunga nasem thei khempeuh cihna hi. Kamtam cih ciangin, innkuan sung an nethei khenpeuh cihna hi. Thalawh khatpa cih ciangin, innkuan luting sum thalawhpa cihna hi. Khatvei lai-a khangno nasem thei khempeuh pen, tu ciangin sangkah kula nasem thei nawnlo hi. Tua ahih cianga “cidam hen mulmam hen tanu tapa tampi tawi hen” cihte pen, a hun tawh kizui-a “Tazen” theih ding kisam hi.\nGalmat samat zulup sagawh hihneih zunun kidemnate ah, khatvei lai-in phattuamna om hi. A hun zui-a tua banga kidemnate, zuhai sabek leh ki-uapna in zui aa, min nei aa phattuamna om hi. Tungtuan’na om hi. Pilna siamna neihna lamna kidemna, tuhun ciangin, koilamah “Tazen” ding ci-a ngaihsut kak theih ding kisam hi. A taang ding zong phuahtawm kul lo hi.\nPilna siamna tawh kituak a, annek tuidawn puansilh nikten omna inn kicin’ sak zawh na’ng leh tate pilna siamna tawh kicin’ sak zawh na’ngte pen, tu hun leitung nuntakna ah, a thupi pen a kisam pen, “Tazen-Hoih” khat ahi hi.\nTu hun leitung nuntakna ah khantohna sang semsem a, kidemna tam semsem hi. Mitpil ding navak ding laithei ding ngaihsun ding khensat ding tupna ngimna nei ding sem ding hahkat ding cihte pen, pelh lo-a phawk tawntung ding, vom tawntung ding thuci’n ding thukep ding, “Tazen Hoih” vive ahi hi.\nIh kam ah, Pasian cih kammal om napi, i pu i pa khangluite in Pasian bia loin dawi na thoih uh hi. Pasian kihta loin dawi kihta zaw uh hi. Tua hangin dawi lungdam na’ngin dawi thoih uh hi. A sia khempeuh dawi bawlin ngaihsun uh hi.\nLeitung nusia a, sihkhit ciangin misi gam tunga kha nopsak na’ng, khanglui lai-in ngaihsutna om hi. Hanken, neih theih ding umin, sagual tawh kigui uh hi. Galmat samat leh zulup sagawh hihneih zunun minte, misi gam dong keng dingin um uh hi. Mihing in Kha nei a, misi gam tun’ ding um uh hi. Leitunga nupate sih cianga misi gama nuamsa tak a om khop nangin Kha hualna tonna nei uh hi. Khanglui hun lai-in khanglui ngaihsutna tung tawna upna gamtatnate pen, a hun zui-a ngaihsut theih ding hi in, “Tazen” mah cih ding hi.\nTapidaw biakna hong tun’ ciangin, Pasian kithei-in Pasian kibia hi. Pasian muangin Pasian suangin Pasian’ thu zui-in Pasian kibel hi. Pasian’ hehpihna leh Pasian’ thupha um aa lametna hi. Biakna kikhelna zui-in gamtatna zong kikhel hi. Nuntakna aading aa lamdang “Tazen Hoih” hong piang hi.\n“Tapidaw” kammal pen Kawlkam hi-in “Nungzuipite” cihna hi. Mangkam in Christian hi. Christ’ nungzuite cihna hi. tapidaw biakna pen Christianity kici Topa Zesuh Kharith thu theihna-thu upna-thu zuihna- biakna hi. Topa Zesuh thu pen Lai Siangtho Thak hi.\nTopa Zesuh tung tawna Tapidaw Pasian umte, gupkhiatna ngah dinga leitung nusia aa sih ciangin, Kha in tawntung nuntakna ngah a, vantung gam tung ding hi. Tua pen, Pasian’ hehpihna (Grace) hi. Leitung nuntak sungin, Topa Zesuh thuhilhna zui-a ngaihsun a, sem a, gamta a, nuntakna pan, Pasian’ thupha (Blessing) ngah ding hi. Tapidaw biakna in, ki-itna leh thuman bulphuh hi. A hoihlo khempeuh paikhia aa zui lo a, a hoih khempeuh kem aa zuihna pen Tapidaw biakna kici thei hi.\nTapidaw biakna sungah, ngaihsutna tuamtuam piangin, pawl kikhenna gamtat kibat lohna tawh kizom hi. Mihing in ngaihsutna tuamtuam nei theih pen, a lamdang hilo hi. Ahi zongin “lungkhen’na” (extremism) hanga Pawlpi tuamtuam kikhenna ciang dong a pianna Topa Zesuh thu ahi, Lai Siangtho Thak, bulphuhna a kipelh leh, “Tazen Hoihlo” mahmah hi ding hi.\nLeitung Galpi Khatna ma-in Khamtungah kumpi (government) ki-ukna hong piang hi. Kumpi nasem aa khasum sanna hong piang hi. Galpi Khatna khit ciangin Piancit (France) paite tung tawnin muhna zakna theihna zaituam hi. Galkap nasepna tawh kizom toin pilna, siamna khangto hi. Khasum sanna mun kibehlap to hi. Khamtung gam aa kumpi khuate ah, sumzuak sumbuk bawl zong pawl khat hong om a, nuntakna tampi-in kikhelin, khantohna khat hong suak hi. Meikang patau khualnain “Sikkang inn” neih ding kidemna piangto hi. Lai thei ding kideihsakin sangkah ding kihanciam hi. “Tazen Hoih” hun khatin kiciamteh thei hi.\nLeitung Galpi Nigna ma leh Galpi khit hunkhen sung teng pen, Khamtung leh Khamtungmite aa ding aa gamdang mundang mite tawh kinai kitheih hun hi kici thei hi. Laithei khangno tampi kibehlap hi. Kumpi nasem galkap nasem tampi kibehlap hi. Sum zuakna sumbuk bawlna tampi kibehlap hi. Khamtungah Sang leh Zato tampi kibehlap hi. Paisuk paitohna lampi tampi kibehlap hi. Khuaphawkna khuadakna kinei semsem a, pusuahna zonna tawh kizom aa sepna leh hahkatna khangto mahmah hi. “Tazen Hoih” hun kizomsuak hi.\nKhasum sanna, thatang tawh sum thalawhna, sumlei sumzuak sumbawlna tampikhangto hi. Khawhsa an bek ngakna pan, thalawh sum tawh kivakna hun kikhel hi. Nuntakna hun kikhel a, phattuamna tampi kibehlap hi. Annek tuidawn puansilh nikten omna-inn zong kilamdang to a, khantohna lam vive hi a, “Tazen Hoih” mahmah hi.\nTaangtuan a, kithei kikhawl semkhawm a ki-it kingai Khamtungmite, ki-uap in, kihuh in, pimkhat in, om uh a, Pasian tungah lungdam ko zo uh hi.\nTaanglai mite hun lai-in tha bek kisuang ahih manin thahat penpen peuhpeuh in makaihna ngaih in, vai khempeuh hawm pahin, thahatte deihna bangin vaihawmna om hi.Nuntakna khanto a, theihna leh siamna a kineih ciangin, ngaihsutna zong kikhel to hi. Thahatna tawh mapina a hun hun aa ngaihsutna khangto zui-in, gam leh lo neihte’ ukna (Feudalism) leh Kumpipa kumpinu ukna (Kingdom) ki-uknate kizomto hi. Khat deihna (Dictator) tawh vaihawmna pan mi tawmkhat deihna (Oligarchy), pawl khat deihna (one party system) cih bangin ki-ukna vaihawmna kikhel toto in, tu ciangin Thamada gam (Republic) leh a tam deihna Democracy tawh ki-ukna pen, a hoih penin kingaihsun hi. “Tazen Hoih” kizom toto cih ding hi.\nKawlgam ah zong “Tazen Hoih” tawh kihual in, Taangpi’ telsa-Taangpi’ deihna bulphuh vaihawmna-Taangpi’ Kumpi hong piang hi.\nTaangpi cih teh, mi tampi hi-in, deihna zong a tuamtuam tampah hi. Kitheih kikholh sepkhopnate ah, kiho kikup kilep siam ding thupi hi. Khat lam peuhpeuh a, uanglua a, “lungkhen’na” (extremism) ciangdong om ciangin, gazatna huaihamna kidemna piang a, kikakna kilangbawlna, kigalbawlna tawh kizom hi. “Tazen Hoih” vaite zong, lungnop lohna lunghihmawhna launa lungkhamna haksatna dahna kahna ciang dongin kihei a, “Tazen Hohlo” lam manawh thei hi.\nLeitung mihing nuntakna ah, “a hoih” leh “a hoihlo” om hi. MI khempeuh in “a hoih” leh “a hoihlo” khen thei hi. “A hoih” pen “Tazen Hoih” hi a, “a Hoihlo” pen “Tazen Hoihlo” hi.\nMitpilna bil navakna laisiam hanciamna siamsin hahkatna pan, theihna pilna siamna neihna tawh, ahun amun athu ami ahang (when where what who why) khempeuh, zaitak ngaihsun hualkhawm gawmtuah a, ngaihsutna hoihna khensatna hoihna kampauna hoihna sepna hoihna bawlna hoihna gamtatna hoihna nuntakna hoihna khempeuh pan aa luang, “Thupha” kidimin, hoihna pahtawina “Tazen Hoih” kolo zo ta hen.\nItem Reviewed: TAZEN. Agelh – Col. Khen Za Moong (Retired) Yangon Description: Rating: 5 Reviewed By: Cinpu Zomi


url: =Indonesia mi 9 tuanna vanlengkhat kia, mi 8 sipah in naupang khatbekbek suakta :: ZOMI DAILY\nposted on 12 August 2018 at 9:15 pm Lomkholna: Indonesia, News, Sawltak, World\nIndonesia gamsung mualkuamlak ah mi 9 atuanna vanlengkhat kiasuk in, mi 8 sipah cih AFP pan kiza hi. Akigawm in mi 9 atuang lakah naupang pasalno kum 12 aphakhin khatbekbek suakta hi ci’n tuni Sunday ni in Indonesian Authorities te’n genkhia uhhi.\nTua atuahsia vanleng pen Swiss-made Pilatus aircraft kici vanlengnam te hi a, vanlenghawl tetawh kithuzakna Air Traffic Control tetawh Saturday ni in kithuzakna kitat, kithuza theinawnlo hi. Tua vanleng pen Papua Province sung aom Minute 40 khawng alennading munkhat ah apailaitak in atuahsia ahihi.\nTua vanleng pen Sunday zingsanglam in Oksibil Subdistrict sung aom gamsung gamtaampi lak ah asiacip, azancipsa in kimukhia hi.\nTua vanleng pen asiatzangawp hangin anungtalai in pasalno khat kimu hi. Adang Passenger mi 8 te ahihleh avek in sikhin uhhi ci’n Papua military spokesman Lieutenant colonel Dax Sianturi in genkhia hi.\nVanleng akiatna ahang taktak akician in kithei nailo ahih manin National Transportation Safety Committee te’n hoihtak in kancianding uhhi.\nTua atuahsia vanleng pen Private Charter in akizang vanleng hi a, aneipen Dimonim Air kici Company te ii neihsa ahihi. Vanleng sungah Passenger akigawm in mi 7 leh vanlenghawl Pilot mi 2 atuangkhawm uh ahihi.\nTua vanleng akiatna mun ii ageinai aom khuasung mite genkhiatna ah vanleng akiatmadeuh in aginngaih mahmah ahamgawp khat kiza masa in, tuakhitzawh ciangin apuakkham agin kiza cihi.\nVideo: A 12-year-old boy is the sole survivor of a plane crash that killed eight people in mountainous eastern Indonesia, authorities said Sunday (Aug 12). The Swiss-made Pilatus aircraft lost contact with air traffic control Saturday during what was supposed to be a flight of around 40 minutes in remote Papua province.\nVanleng tuahsia cih akitheih ciangin Search and Rescue Teams te’n khetawh zongpheipah uh a, ahi zongin vanleng atuahsiatna aphual taktak atuntheih nading un nai 2 sungbang khetawh paikul hi.\nIndonesia gamsung ah tuikulh “Island” tampi om a, tuatetawh kikawm nadingin vanleng kilimzat mahmah hi. Ahi zongin vanlengtawh kisai in Aviation Safety pen gina hetlo ahih manin vanlengkia cihpen kizathei zelzel hi.\nAdiakdiak in Papua kicihna munzong phaknading ahamsa mahmah munkhat ahihi. Nungkum July khasung inzong Papua Province sung aom Wamena kicihna munah vanlengneu khat kia in, mi 5 in sihlawh uhhi.\n2015 August khasung inzong Indonesian carrier Trigana kici Commercial Airline khat Papua sungah kiasuk hi. Khuahun hoihlohna hangin akia kici a, vanleng sungah atuang mi 54 te avekin si uhhi. Sawltak #zomidaily\nPrevious: Malaysia, Penang ah nupa kitawngin, apasal in azikhut tankhiatsak\nNext: Kum 25 na phakma in hihlai sim hamtang in


url: =Korin Masa 6 | Siantongluan.net\nKorin Masa 6\nKorin Masa 6 |\nNote khatlekhat thu na kineih uh ciangin Pasian mi siangthote khensakzaw loin lawki thukhente mai na kitun ngam uh hi.\nPasian mite in leitung mite thu a khensakzaw ding ahihlam theilo na hi uh hiam? Note pen leitung mite thu a khensak ding na hih uh ciangin tua bang thu neute khen theilo lawmlawm na hi uh hiam?\nEite pen vantung mite thu nangawn a khensak ding ihih lamtak theilo na hi uh hiam? Tua ahih manin hih leitunga no thu neuneute leltak na khentheih zawk kan ding uh ahi hi.\nTua bang hinapi-in hih bang thu themthem hong pian ciangin pawlpi sungah bangmahin a kisimlo mite mai kitunding na hi uh hiam?\nNote-a dingin zumhuai mahmah hi. Note khatlekhat na kithu-neihnate uh a khenthei ding note lakah mipil khat beek om buang ding hi.\nTua hinapi, khatlekhat thu kineihin zum na kitun uh a, lawki thukhente na khensak tazen uh hi.\nNote khatlekhat zum na kitut mahmah uh zong a gina hetlo na hihna uh hong kilangsak hi. Bang hangin thuakzaw mailo a, sum ngamzaw mailo na hi uh hiam?\nNote khatlekhat kisu-in, khatlekhat na kisut zawsop uh a, na sanggamte teekteek nangawn uh tawh thu na nei uh hi.\nMigilote, Pasian Ukna sungah a lut hetlohna ding thu na thei uh hi. Note kihaibawl kei un. Numei tawh a paktatte, milim biate, mi zi ahih kei leh mi pasal tawh a mawhte, pasal leh pasal a khialte,\na gutate, a huaihamte, zukhamte, mi gensiate, ahih kei leh mi na a sutte khat beek, Pasian Ukna sungah lutthei hetlo ding hi.\nNote pawlkhat, tua bangin na gamta uh hi. Ahi zongin note pen i Topa Jesuh Khrih leh i Pasian Kha Siangtho hangin mawhna panin a hong kisiangsak khinsa, Pasian tungah a kipiasa, Pasian tawh a kipawlsa mite na hi uh hi.\n"Ka ut peuhpeuh ka hihtheihna ding thu om hi," a ci omkha ding hi. Ahi zongin na khempeuh hihding kilawmlo hi. Kei zong ka ut khempeuh ka hih theih hangin tua bang gamtatna khat peuhpeuh sila ka suak nuam kei hi.\n"An pen i gilpi-a ding hi a, gilpi zong an-a ding mah hilo ahi hiam?" a ci zong omkha ding hi. Ahi zongin Pasian in tuate gel a beisak hun hong tung ding hi. Pumpi pen paktatna-in zatding hilo a, Topa na sepna-in zatding hizaw hi. Topa in pumpi-a ding na hong sem hi.\nPasian in sihna panin Topa thosak kik hi. Tua mah bangin eite zong ama vangliatna tawh hong thosak kik ding hi.\nNa pumpi uh, Khrih pumpi nate khat ahih lamtak theilo na hi uh hiam? Khrih pumpi nate khat la-in numei tawh paktatte pumpi nate khat suaksak ding ihi hiam? Tuacih ngeiding hi peuhmahlo hi.\nNumei paktat tawh a pumpi a kizomsakpa pen tua numei tawh pumkhat sakhat a suak ahih lamtak theilo na hi uh hiam? Bang hang hiam cih leh Lai Siangtho in, "Tua mi nihte pumkhat a suak ding uh hi," na ci hi.\nAhi zongin Topa tawh a kizomte pen kha thu tawh kisai-in amah tawh pumkhat ahi uh hi.\nNumei tawh mawhna na pelh un. Mi khat in a bawl mawhna tuamtuamte in ama pumpi sukhalo hi, a ci om hi. Ahi zongin numei tawh a mawhte, ama pumpi tungah a khial ahi hi.\nNa pumpi uh, Pasian in a hong piak, note sungah a teng Kha Siangtho biakinn ahih lamtak theilo na hi uh hiam? Note pumpi, nomau neihsa hilo a, Pasian-a ahi hi.\nNote pen Pasian in a hong leisa na hih manun na pumpi uh Pasian minthanna dingin na zang un.\nTedim Lai Siangtho / Laibu: Korin Masa 6


url: =Biakinn Siansuahna | Storacles of Prophecy | Amazing Facts\n| Biakinn Siansuahna\nZeisu in biakinn tual sung gamlum ziazua, buai lialua amuh ciangin adahna hong kilangh khia hi. Mun khempeuh ah khuaneu pan-a biakpiakna pia dinga hong pai mite tungah biakpiak nading ganhing te zuak uha, atam theithei ngah nadingin hanciam iin awng zelzul uh hi. Vakhu hamte, tuu leh keel ham te, bawng ham te leh mi gamlum te khuamel tuimel kiza lo zah dongin nakpi takin gamlum hethaat uh hi. Pasian in tua bang dinga agel hi hetlo hi. Solomon kumpipa in Jerusalem biakinn alam lai-in Pasian zahtaakna-in azawh dongin sek ging khat zong kiza lo hi. Tua biakinn akizang ding suang te khempeuh aphualah lepsa-in kipua ahih manin biakinn pan puah panpan cih khat beek omlo hi (Kumpite Masa 6:7).\nTuu te khihna leh satna akizang khau lom khat mu hi. Tua ciangin Pasian Tapa in pengkul aw mah bangin “hih nate manlang takin lakhia un, ka Pa inn sumbawlna inn suaksak kei un,” Johan 2:16. Hih bangin kigelh hi, “Ka inn pen thungetna inn kici ding hi,’ ci napi-in, note in guktakna phualpi na suaksak uh hi,”Matthew 21:13. Vanzuakna phual khat pan phual khat ah pai-in, ganhingte khahkhia iin leh sumkhekna sabuaite lumlet gawp hi.\nVanzuakte in zong vanglian Pasian omna ah om-in kingaihsun uha, lau mahmah iin biakinn huang sung pan nunghei nawnlo-in tai ma-ang ciat uh hi. Zeisu in vantunga A Pa itna leh sianthona mite’n limtak a atel ding a deih mahmah hi. Tua manin a siangtho biakinn pen vanzuakna asuah a muh ciangin a lungsim nasa mahmah hi.\nTua ma kum tampi lai-in, kamsang Daniel in hun khat ciangin biakinn kininsak dinga, Pasian’ thumaan deih bangin kikaigawp iin, A mite kibawlsia ding ci-a agenkholh ahi hi. Tua ahih manin, khat vei Ama biakinn siansuah dingin Topa hong pai kik ding hi.\n1. Daniel in a ma-ang sungah alamdang mahmah tuutal kii nih nei khat man hi (Daniel 8:1-4). Tua tuutal in kua a gen nuam hiam?\nDaniel 8:20. Na muh ki nih a nei __________ pen Media leh Persia gam kumpite a cihnopna ahi hi.\n2. Tua khitciangin Daniel in a mit kikal ah kii sau mahmah khat anei keltal khat a mu hi. Tua in bang acih nopna hiam?\nDaniel 8:21, 22. Keeltal pen Grik kumpi gam hi a, a mit kikala a po ki pen kumpi masa pen a __________ ahi hi. 22Ki po masa pen a kitan khit ciangin a nunga hong po ki lite pen tua gam panin kumpi gam li hong piang ding a __________ ahi hi. Ahih hangin tua gamte ahih leh a masa pen kumpi gam zahin a thahat kei ding uh hi.\nKeeltal in Greece kumpipa hi a, kii gol pen in kumpi masa pen Alexander the Great limla ahi hi. Kii li te in Alexander sih khitcianga hong ding a general li te a ci nuam ahi hi.\n3. Kii neu pen kii lite lak panin hong pokhia hi. Tua kii neu in kua acih nopna ahi hiam?\nSawltak Tangthu 18:2. Tua lai-ah Pontas gama suak, Jew mi Aquila a kici mi khat tawh a kimu hi. Gam uk Kumpipa in Jew mi khempeuh Rom khua panin a __________ dingun thu pia ahih manin Aquila leh a zi Prisilla pen Italy gam panin Korin khua a hong tun' uh a sawt nailo ahi hi. Tua nupate tawh a kimu dingin Paul zong a inn uhah va hawh a,\n“Kii neu” icih in Pasian mite a bawlsia, a siangtho nate a tuancil, Zeisu lang apang Rome hi a—milim bia Rome leh papal Rome ahi hi. Rome in Greek khit ah a thahat pen hi a, hong lian mahmah hi.\n4. Hih kii neu in biakinn ninsak ding hi, ci in Daniel kiangah kigen hi. A sian nadingin bang tanvei sawt ding hiam?\nDaniel 8:14. Amah in, “Zingsang leh nitak __________ tul nih leh zathum vei a cin' khit ciangin biakinnpi kipuahkik ding hi,” a ci hi.\nHih ni 2300 pen Laisiangtho sungah genkholhna hun asau penpen hi a, ahih hangin Daniel 9:25 ah akipat hun ding gen pan hi.\n5. Kii neu in Pasian mite bawlsia-in thumaan a selcip Daniel in amuh ciangin bangci bangin om hiam?\nDaniel 8:27. Keimah Daniel, ni __________ sung thazaw gawpin ka ci a na hi. Tua ciangin tho-in ka nasep ngei a semkik dingin kumpi inn-ah ka pai hi. Ka maangmuhna thu thei zolo ka hih manin cihna ding mel theiloin daptakin ka om hi.\nPasian mite tunga a piang ding thu te hangin Daniel nakpi tak dahin zawm-a, tawl khat sung ngap lo-in aom hi. Ahih hangin Daniel leh alawm te in zong hih ni 2300 (ma-angmuhna - vision) thu tel zolo uh hi.\n6. A masa a ma-ang ah a hun bangtan sawt ding cih a gencianloh pen Daniel alian 9 ah vantungmi in tua genkholhna akicing zawpek iin na gencian hi.\nDaniel 9:24. Na mite leh khuapi siangtho, a mawhna leh a gamtat khialhnate a beina ding hun kum sawmsagih mun sagih sung a kisehzo hi. Tua ciangin mawhna kimaisak ding a, a tawntung thutang thu a hong tung ding hi. __________ leh maangmuhna thu a mantakin hong tangtung ding a, a Siangtho Pen Mun biakinnpi kisian'suah ding hi.\nDaniel in ni 2300 ma-ang amuh zawh kum tawmvei khitciangin Daniel in atelna dingin ahuh ding vantungmi manlang takin a kiangah hong leengsuk hi. Vantungmi in Jew te leh Jerusalem khuapi ading genkholnakaal kaal 70 “Akikhensatna” or akipiakna thu, akihelna zong hong zai muhsak hi. Pasian in Ama telsa minam tading—kum 490 sung leitungah Messiah hong paina ii tupna tangko azawhna dingun hunpha pia lai hi (Daniel 9:23, 24).\n7. Nipi kaal 70 leh ni 2300 genkholhna pen bang hun iin kipan hiam?\nDaniel 9:25. Hih thu ciamteh in la thei in: __________ lamkikna ding thu a kipiak huna kipan sathau kinilhpa hong pai dong kum sagih mun sagih sung hi ding hi. __________ kongzing lampi nei leh kulhpi nei-in kilamkik ding a, kum sawmguklenih mun sagih sung kip ding a, ahih hangin buai hun sung ahi ding hi.\nVantungmi in Daniel kiangah ni 2,300 leh kaal 70 pen Jerusalem lam kik ding thu akipiak hun pan sim kipat dingin gen hi. Pasian mite pen hih hun laitakin Persia te galmat iin aom laitak uh ahi hi. BC 464 kum iin kumpi hong suak, Artaxerxes kumpipa amaan zawh akum sagihna kum ciangin, tua thupiak kipiakhia hi (Ezra 7:7). BC 457 a Artaxerxes’ ii a thupiak in Jerusalem lamkik-a bawlkikna ding thupiakna ngiat ahi hi.\n8. Vantungmi in B.C. 457 pan sim lecin Messiah Kumpitapa ciang pen kaal 69 pha ding ci-in gen hi. Ahi takpi hiam?\nSawltak Tangthu 10:37, 38. Johan in tuiphumna thu a hilh khita kipanin Galilee gama kipan Judea gam khempeuhah a piang thu lianpite na thei uh hi. 38Nazareth khuami Jesuh tungah Pasian in Kha Siangtho leh __________ pia a, Pasian in a ompihna hangin tua Jesuh in a paina khempeuhah na hoih semin, Dawimangpa in a gimsak mite khempeuh a damsakna thu zong na thei uh hi.\nHe! Piang takpi hi. Hih takah nalamdang khat om hi. Zeisu Khasiangtho tawh sathau akinilh ma kum 100 laipek-in, a pian ding kigenkhol khin hi! “Messiah” cih pen Hebrew kam-in “sathau kinilh”cihna hi-a, “Christ” cih kammal zong Greek kam in “sathau kinilh” cihna mah hi. Luke 3:21,22 sungah hih atuam vilvel Khasiangtho tawh sathau kinilhna pen Ama kituiphumna ah tangtung hici hi. Hiah tun ih telna dingin, Laisiangtho sunga genkholhna te ah ni khat pen kum khat tawh kikim hi (Gamlakvakna 14:34; Ezekiel 4:6; Luke 13:32). Kaal 69 ahih keileh genkholhna ni 483 (69 x 7 = 483), pen 457 BC ah gawm leng, AD 27 cinglian hi.\n483 kum + 457 akipat kum = A.D. 26 + 1 kum 1B.C. - A.D. 1 (kum bem cih om ngeilo) = A.D. 27\nZeisu A.D. 27 kum-a akituiphum khitciangin Messiah ahi Ama nasep hong kipan a, thu akipiak kum B.C. 457 pan tua ciang pen kum 483 hong hilian hi. Tua manin tui akiphum khitciangin thuhilh kipan a, “A hun a tung zo hi. Vantung gam hong nai zo hi.” Mark 1:15. Daniel 9:25 sunga hun genkholhna in Amah agen ahi hi.\n9. Tua khitciang bang piang ding iin genkholhna in gen hiam?\nDaniel 9:26, 27. Tua hun a bei khit ciangin sathau kinilhpa thuman lopi-in a kithat ding hi. __________ dingin a hong pai galkapmang lianpa in khuapi leh biakinnpi a susia ding hi. A beina pen tuiciin tun' bang hi ding a, a tawp dongin galdona leh kisiatna vive ahi dingin Pasian in thu a khenzo hi. 27Tua makaipa in mi tampite tawh kum sagih sung thuciamna kip bawl ding uh hi. Gangawh biakna leh biakpiakna, hih hunlang sung a khawlsak ding hi. Biakinn dawn sangpen munah a Lipkhaphuai na kikoih ding hi; ahi zongin Pasian in tua a koihpa' thuak dingin a geelsa thu a koihpa in a thuak hun ciangdong, a Lipkhaphuai na pen a koihna mun mahah omlai phot ding hi,” hong ci hi.\nGenkholhna in a genkholh lai na ah, kaal 70 a nunung pen kaal sunga alaizang (hunlang) ah “Zeisu si ding”, singlamteh tungah kithat ding ci hi. A.D. 27 sathau a kinilh pan kum thum leh alang sim leng A.D. 31 tawh kituak-a tua kum-in Zeisu singlamteh tungah hong si lian hi. Asih lian-in biakinn dalna puan atunglam pan anuailam dong phel nih kisuah hi\n(Matthew 27:50,51) akhiatna in Pasian tuuno banga hong sihna in sagawh biakna khempeuh beisak ta cihnopna ahi hi. A nuai-a kisuai hun te en in:\n10. Zeisu in kua te kiangah thugen masa un ci-in a nungzuite gen hiam?\nMatthew 10:5, 6. Jesuh in hih mi sawmlenihte sawl a, “__________ mite gamsung ahi a, Samaria mite khuasungah ahi zongin lut kei un. 6Tuu bangin a mangthang Israel mite lakah va paizaw un.\nZeisu in a nungzuite kiangah Judah mite lakah thugen masa un a cihna a hangin Jew te in Messiah thu a tangko nadingun akituamkoih kum 490 te lakah kumthum leh alang om lai ahihman ahi hi. Daniel 9:27 sunga genkholhna in Zeisu in mi tampi tawh genkholhnakaal kaal khat sung (taksa kum thuciamna kip ahih kei leh a lian gupkhiatna bawl ding hi ci hi. Ahih hangin A mite ading kipia kaal nunung pen laizang(hunlang) ah si ahih leh, bangci bangin a sih khitcianga kamciamna bawl thei lai ding hiam? Hebrew 2:3 sungah a dawnna kimu hi: “Alian mahmah gupna thu don lo-in om lehang, mawhna daan tawh bangci kipelh ding ih hi hiam?” Zeisu’ nungzuite in tua a nunung kum thum leh alang sung tengin Jew te kiangah thugen uha, Jew minam buppi in lungdam thupuak niala Stephen midik upa pa, suangtum tawh a thah uh A.D. 34 kum ciang dongin thuhilh uh hi (behlapna ah en leng “Haptakhat Taimang.”)\n11. Zeisu in A telsa mite tungah kidop ding bang gen hiam?\nMatthew 21:43. Tua ahih ciangin note kiangah kong genin-ah: Note pen Pasian hong ki-uksak __________ ding a, a kilawmin a gamta ding mite bek Pasian in uk ding hi.\nJew minam te in Messiah a nial tantan veve uh leh, sawltuam ahihna uh kila kik ding ci-in Zeisu in limtakin gen hi.\n12. Zeisu in Matthew 21:43 sungah adang “minam” acih, A teel mi a suak ding te kua te hiam?\nGalati 3:29. __________ tawh na kipawl nak uh leh Abraham' suante na hita uh a, Pasian' hong khap thute a ngah ding na hi uh hi.\nRom Laikhak 2:28, 29. Bang hang hiam cih leh a pualam beka Jew mi hihna leh a pualam vun ki-atna lel bek in Jew mi taktak suaksak zolo hi. 29Jew mi taktak i cihte pen, a sunglamah Jew mi ahite ahi hi. A vun ki-atna uh lungsim vun atna hi a, kha thu tawh a kisai ahi hi. Thukham zui-in pumpi tung vun atna pawl hilo hi. Hih bang mite pen mihingte in phatloin Pasian in phatin a pakta hi.\nA.D. 34 kum in Stephen suang tawh hong den lup khit uh ciangin (Sawltaakte 7:58, 59), Jew minam te bek Pasian teltuam minam hong hi nawnlo uh hi. Pasian in amau adinga agelsak nate atawntungin nial den uh ahih man un, Israel minam te pen hun nunung genkholhna ii mitsuan pi hi nawnlo uh hi. Tu- in ahih leh Zeisu asang khempeuh Ama teeltuam mi hita a, taksa Israel te kiangah Pasian’ ii kamciam te tu-in khalam Israel te ading zong ahi hi (Romans 9:6-8).\n13. Daniel tunga thugen vantungmi in kum 2,300 hong bei ciangin bang hong piang ding ci-in gen hiam?\nDaniel 8:14. Amah in, “Zingsang leh nitak biakpiakna tul nih leh __________ vei a cin' khit ciangin biakinnpi kipuahkik ding hi,” a ci hi.\nA.D. 34 khitciangin kum 2,300 beina dingin kum 1,810 omlai hi. (Anuai-a lim-a kum leh ni te.) A.D. 34 pen kum 1,810 tawh gawm leng 1844 hong cing hi. Vantungmi in agenna ah, tua hun ciangin vantung biakinnpi kisiansuah ding ci hi. (Hih leitung biakinn pen A.D. 70 kum-in kisia khin hi). Zeisu, vantungah ih siampi lian (Hebrew 4:14-16; 8:1-5), vantung biakbuuk sung panin mawhna te phiatkhiatna (Mangmuhna 20:12; Sawltaakte 3:19-21) in 1844 iin kipan hi. Hih thukhenna masa pen Zeisu nih vei hong pai ma-a kipan ahih manin kumkikma thukhenna (pre-advent judgement ) kici hi.\n14. Kua te thu kumkikma thukhenna (pre-advent judgment) ah kikhen masa hiam?\nPeter Masa 4:17. Tu-in thukhen kipat hunding hong tungta-in Pasian' mi eite tungah hong kipan ahih leh Pasian kiang panin hong pai Lungdamna Thu a umlo mite-a' dingin __________ lungkhamhuai ding ahi hiam?\nHih thukhenna ah a masa-in Pasian’ ta akici te tungah tung masa pen hi.\n15. Hih a masa thukhenna ah bang thu te kikhen ding hiam?\nA. Maangmuhna 20:12. A lian a neu misite tua tokhom mai-ah dingin laibute a __________ ka mu hi. Tua ciangin a nungta mite a kigelhna laibu a dang khat zong a __________ ka mu hi. Amaute' gamtatna tua laibute sungah a kigelhna tawh kizui-in misite tungah thu a kikhen hi.\nB. Thuhilhna 12:14. A pha hita leh a sia hita leh a simthamin i hih simte nangawn i hihna khempeuhah Pasian in thu hong khen ding hi.\nC. James 2:12. Tua ahih manin mi a khahkhia thei thukham tawh kizui-in thukhenna a thuakding mi bangin kampau-in na gamta un.\nHih thukhenna ah vantung laibu te sunga kigelhna kisiksan iin, mimal khempeuh ii nuntakna khempeuh om hi (Late 56:8 en in). Thukham Sawm, Pasian thukham, tawh thukhenna kinei ding hi (Mangmuhna 22:14) "a puan uh a sawpsiangte" hilo iin, "a thukham azui te" hizaw hi.***(Blessed are they that do his commandments, that they may have right to the tree of life, and may enter in through the gates into the city. Mangmuhna 22:14.)\n16. Thukhenna ah kei hong mawhsakpa Pasian ahi diam?\nMaangmuhna 12:9, 10. Tua ciangin tua tanglai gulpi, __________ ahih kei leh Satan a kici, leitung mi khempeuh a khempa pen a vantung mite tawh leitungah kilawnsuk hi. * 10Tua ciangin vantungah nakpi takin awging khat ka za a, “Tu-in Pasian in hong honkhia khinta a, kumpi vangliatna a neihna hong lakkhia khinta a, ama Khrih in aana a neihna thu lakkhia khinta hi. Bang hang hiam cih leh a sun a zanin eite' Pasian' mai-ah dingin i sanggamte mawhsakna a gen tawntungpa, tu-in vantung panin kilawnkhia khinta hi.\nHilo hi! Hong mawhsak den pa Satan bek hi. Christian pawlkhat te in hih thukhenna ah Zeisu in a Pa kiangah bangmah hong cih loh nadingin hong ngetsak hi ci-in gen uh hi, ahih hangin Zeisu in, “Pa mahmah in nang hong it hi” ci-in hong gen hi Johan 16:27.\n17. Kumkikma thukhenna ah kei guak bek din a kul ahi hiam?\nJohan Masa 2:1. Ka itte aw, note na __________ lohna ding uh ka deihna-in hih lai a hong gelh ka hi hi. Ahi zongin mi khatpeuh a khialh ciangin eite-a' dingin Pa Pasian kiangah a hong thumsak dingin a thuman Jesuh Khrih i nei hi.\nA. Zeisu ih palai ding hi. (1 John 2:1).\nB. Zeisu ih thukhen ding pa hi. (John 5:22).\nC. Zeisu pen eite ading ih teci ding hi. (Mangmuhna 3:14).\nLungdam huai lua, khatguak bek hilo. Hih thukhenna ah Zeisu pen Christian te palai, thukhenmangpa, leh teci pangpa zong ahi hi. Zeisu adingin na nuntaak leh na lel kei ding hi (Romans 8:1; Kolose 1:12-14)!\n18. Thukhenna ah Zeisu na palai hileh, Amah in na thu hong zawhpih dingin hong kamciam hi. Tuni-in Ama kiang na nuntaakna na kihei nuam hiam?\nHapta Khat Taimang\nLaisiangtho sangnaupang pawlkhat te in Daniel sunga kipia genkholhna kum 490 sunga a kaal nunung (or taksa kum 7) pen hun nunung ciang kum 7 sung lungkhamna ( seven-years tribulation) ah Antichrist ii nasep hun dingin tuat uh hi. Tua bang hilhna pen Laisiangtho sungah omlo hi.\nAhang tawmkhat en kik ni:\nA. Kum 490 genkholhna pen hun akizom paisuak hi, kum 70 Pasian mite saltaanna ding Daniel 9:2 sunga agen tawh kibang.\nB. Atawpna kum 7 genkholhna kipatna pen Zeisu kituiphumna (A.D. 27) hi. Tua manin thugen kipan pah hi, “Ahun hong tung zo hi.” Mark 1:15.\nC. A.D. 31 kum-a singlamteh tungah Zeisu hong sih ciangin “A ZOZO HI” ci-in kiko hi. Honpa in kician takin Ama sihna ding Daniel 9 sunga kigenkholhna banglian siksan hi. Encian suk lai leng:\n1. “Messiah”“kithat” ding, or singlamteh tungah si ding (Daniel 9:26).\n2. Pasian Tuuno banglian-in mikim ading a sihna hangin “biakpiakna leh biakna te khawl sak ding hi.” (Daniel 9:27; 1 Corinthians 5:7; 15:3).\n3. “Mawhna hangin kilem kikna” hong bawl kik ding hi (Daniel 9:24) A kigenkholh bangin Messiah hong pai a, hun maan hi, Kum 490 leh kum 2,300 genkholhna te tawh kipelh hetlo-in hong tangtung hi.


url: =John Niina 1 (2 John 1)\nLaithak A niina (The Second Letter of John)\nJohn laithak a niina sia “Upa Khat” in “A it huai Nupi khat le a tate” tungah a at hi a, tualsung pawlpi khat le pawlpi mite a ci nopna hi tha tu hi. Hi laithak tomno ii deina sia khat le khat ki it natu le thuhil sya maan ngawlte le amate hilnate kidop natu ahi hi.\nKi itna ii thupi zia 4-6\nUpna bulpi maan ngawlte pan kidop natu 7-11\nJohn Niina 1\n1Upa pa tung pan—\nA it huai nupi le ka it tatak a tanote tungah lai kong thaak hi. Keima bek hi ngawlin thumaan thu a he theampo in note hong it hi. 2Banghangziam cile thumaan sia eite sungah om a, a tawntung in om top tu hi.\n3Pa Pathian le Pa ii Tapa Jesu Christ in thuthiamna, hesuakna le thinnopna hong pia tahen; thumaan le ki itna sungah a om eite tungah tua thute hong tung tahen.\nThumaan le Ki itna\n4Na tate pawlkhat sia, Pa ii dei bangin thumaan sungah om hi ci in ka mu ciangin ka lungdam mama hi. 5Tua ahikom, a it huai Nupi awng, nang tungah kong nget nop in: eite khat le khat ki it tawng ci thu hi. Hi kong at thu sia thupiak thak hi ngawl a, a kipat pan ih neisa thupiak sia ma ahi hi. *1:5 Jn 13:34; 15:12, 17. 6Tu a ka son kik itna ii khiakna sia Pathian thupiak zui in ih nungta tu hi ci nopna hi. A kipat pan na zaak sa uh bangma note theampo sia ki itna sungah na nungta tu uh hi, ci in thu hong kipia hi.\n7Leitung theampo ah ngual theam theite tam mama pai zo a tua mite in Jesu Christ sia mihing in hong pai hi ci in saang nuam ngawl uh hi. Tua bang mihing khat sia ngual theampa hi a Christ ii Ngal ahi hi. 8Tua ahiciang ih sep sate taan ngawl a, na thaman a cingin na saan thei natu in, kikeam tavun.\n9Christ hilna sungah om nuam ngawlin, a pai khialte in Pathian a nei bua hi. Hilna sungah a kipte in Pa le Tapa nei khawm hi. 10Tua ahikom khat po hong pai a, hi hilnate hong keng bua uh le na inn sungah tung sak heak vun a, “Thin nopna na nga tan,” zongh na ci heak vun. 11Banghangziam cile ama atu thin nopna a dei sak khat papo in ama ngitlo ngamtatna sungah kipawl khawm ahi hi.\n12Kong son tu tam mama om ahihang laithak taw hong son ngawlin, lungdamna a kicin natu keima tatak ma hong haw in maitang kisi a thuson thei natu ka lamen hi.\n13Na it na Suapuinu ii tate in paupuina kam hong thaak hi.


url: =Vondeih Kep Ding – 102 (Dimno’ Pa) :: ZOMI DAILY\nposted on 24 March 2017 at 8:47 am Lomkholna: Article, Paukhankap\nTawngno aw, ‘TheTouchstone’ cih tangthu tom khat za ngeinai dingin hong umlo ka hih manin tutung in tua tangthu hong genkawm leh ka deih pawlkhat helbeh in hong khak ing. Tom liklek mahmah napi-in laktheih ding pilna hong pia ahih manin nang zong nasim khak loh ding pammaih sa kahih kawm man zong hi.\nHih ‘Touchstone’ cih pen suang lamdang khat hi-a, i zomite tangthu ah akigen ngei ‘Dahpa Khuang’ bangdan in hih suang anei peuhpeuh in tawikawm in adeihdeih gen leh ngah hi, kici hi. Suang dangdangte tawh ki banglo-in amah pen tuamdang deuh a, lum (warm) hi, cise hi.\nTua thu azak ciangin khat pa pen tua ‘Touchstone’ zong dingin gun gei aom, suang piau ah hong pai hi. Amai aom suang lamdang deuh ‘Touchstone’ hi dingin a upmawhte tawm in, alum kei leh gun sungah hong denna pahpah hi. Tua bangin zing, sun leh nitak hong zongtan hi. Ni khat khit ni khat, kal khat khit kal khat, kha khat khit kha khat hong pai toto-in hong muzo tuan mahmah lo hi. Ahi zong lungkia peuhmah lo-in hong zong veve hi.\nTua leh zingsang khat amai aom suang khat hong tawm in, suang dangte tawh kibanglo-in tua suang pen alum lam phawk khavat hi. Ahi zongin alum lam aphawk hun ciangin zekai khin ta-a, suang dangte mah bangin mipa in tuipi sung denna khinta hi, ci hi. Ahang in suang paih pen amah na ki ngeina sehkhin ta-in na zongsang khinta hi. Tha le ngal leh hun tampi bei-in a zongzong tua ‘Touchstone’ pen a khutsung ah aom khit hangin mipa in zongsatna hoihlo khat na ngah lawh khin ahih manin hong suplawh kik hi.\nNa pa in zong hidan mahin ka zongsatna hoihlo khat hangin khatvei mawtaw tawh accident dektak ing. Ahang in mawtaw hawl ciangin zuih dingin ka thupit ngaihsut hetloh lam neuneute kawi ciang singal lah dingpen ka lahloh man hi. Atuung in lauhhuai hetlo hinapi-in akum bang tuadan in ka gamtat ciangin ngeina bangdan in ngaihsun in zongsang ta hing. Tua bangin zongsang ka hih manin signal lah dingin akulna mun lampi liante-ah laklo ka hih manin accident na hong piang dektak hi. Lamneute ah signal ka lahloh pen lauhuai lua hethet lo hinapi-in, signal lahloh ding ka zongsat pen lauhuai mahmah hi. Tua ni akipan in kipuah pha in, kikhel pah ing.\nBang phawk ka hiam cileh, tu laitak a zusuai-in zu lo tawh anung ta zolo liangte pen nidang hun khat lai-in nikhat in haineu khat zong dawn hetlo kha mah ding hiven, cih phawk kha ing. Hoihlo dingin na upmawh na le dante tu mahmah in na khawlzawh lai-in damdam in na khawl ding leh zongsatna (habits) hoih tuamtuam te na zongsat theih nadingin tawntawm in na kisin ding hong deihsak ing.\nTawngno, ‘You are what you repeatedly do.’ cih, hiziau ei!\nPrevious: Nuntakna lamlak – 2 ~ T. Sawm Lian\nNext: London khuasung buaina apiangsakpa amin ki pulak khiata ~ ZD


url: =Tonzang - Gungal khuado pawi ni ding khelna\nA thu : Khuado pawi ni ding khelna\nA tung a thu tawh kisai in kumsim a a kibawl ahi Yangon khuapi sung aa teng Tonzang-Gungal Tapidaw Innkuan (Yangon) pawl hawm sung aa kihel pawlhawm mimal kim tung ah thu zaksakna kong nei uh hi. Ih kipawlna in 2013 kum in a (13) veina khuado pawipi pen hong tungding 19-10-2013 (sani ni) in pawllutang ahi Rev. Dr. Suan Za Pau’ laisiangthosang inn (Hope Bible College) huang sung ah sun nai 1:00pm in kipan in pawihunte picing takin bawl dingin kikhen satin sapna lai zong kihawm khia khin ta hi.\nKhuado pawi pen a kilunggulh mahmah laitakin pawlsung hawm mi ahi Rev. Dr. Chin Do Kham in a ten na gam ahi USA gam ah a nasepmabante ahi Anungta Pasian thu genna leh minam itnate thuahin khual a zin laitakin I biak Anungta Pasian kiang ah hong ciahsan hi.\nTua ahih manin, Rev. Dr. Chin Do Kham pen ei kipawlna huam sung bek in a it hi loin, Zomi bupin I maakaipi khat dongin hong ciapteh sakin ki it mahmah ciat hi. Hih bangin dahna kahnate tuakin I minambupin Rev. Dr. Chin Do Kham’ hunnu nung pen leitung mun tuamtuam ah bawl dingin hunte kigel hi.\nSivui hun ding tawh kisai thu te kiza in ih om sung pen ei kipawlna in zong siluang tawh om khawm mah bangin kingaihsun a hih manin Rev. Dr. Chin Do Kham I zi le tate, sanggam u leh naute mah bangin dah khawmin I om hi. Ih dahnate I lah khiat theihna ding in a (13) veina I khuado pawi pen a ni 19-10-2013 (sani ni) in bawlnawn lo dingin kipawlna makaite in khensatna nei in ki kipsak hi. Pawini ding pen hong kiza sak kik ding hi.\nKipawlna makaite tangin,\nPa Cin Suan Mang\nTonzang-Gungal Tapidaw Innkuan (Yangon)


url: =- Rev. G.K. Nang\nZomite bang hunin Mizogam kilut a, kuate lut masa hiam cih pen theih hakpi khat suak ta hi. J. Thang Lian Pau (Zolawkta) in “Pu leh Pate Phuhsa Gam” a cihna sungah 1899 hun pawlin Kam Za Mang in Songtal khua panin Mimbung na lut a, tua khit 1910 hun ciangin Sing Vung Hauzel makaihna tawh Teikhang, Kawlbeem, Selam cihte kisat hi ci-in gen hi. 1920 khit ciangin Tungzang panin hon khat na lut hi. Teikhang hausate in Hiangmun gam pia-in khua na sat uh a, tu dongin Hiangmun khua-ah om suak ahi hi.\nPu Liangkhai gen danin Zomite pen Liandote unau sung pana piang hi a, Liando leh Thangho suante lak panin Khan Thuam thupi pen hi. 1870 kim pawl akipanin Khan Thuam in Tedim gamah ukpi sem hi. A tate Kam Hau, tua khit ciangin Khaw Cin Zam in uk hi. A tupa Hau Cin Khup Tonzangah ukpi in om a a minthang pen ahi hi. Khan Thuam ta upa zaw Zapau leh a tate in Mualbeemah ukpi sem uh hi ci-in gen hi.\nHih hun lai-in Sailo ukpite leh Sukte ukpite (Zogam ukte Sukte beh ahih manun Sukte mi kici hi) in kiciamna na bawl uh a, “Gun tui a leh luan a, Vamim mei in tongkhat a phak kei buang leh, kuamah kido lo ding hi hang” ci-in kiciamna bawl uh hi. Ahi zongin Champhai a Vanhnuailian in hausa a sep laitakin zan khat thu-in a inn kihalsak hi. A zinte uh Liankham kici in a halte pen “Sukte-te hi” ci-in ngawh hi. Tua hun lai-in Sukte-te in gal a sim uh ciangin inn hal masa zel uh hih tuak hi. Tua ahih manin Sukte-te in hong do hi ci-in ngawh a, a zing ciangin pasalte sawlin Lentaang sak lama Sukte om na muh peuhpeuh uh va that un ci-in sawl hi. Pasalte zong kuan pah uh hi. A nung ciangin Vanhnuailian kisik kik a, samkik sak hi. Ahi zongin a phak zawh loh uh pasal nga Zabiak makaihna tawh paisuak uh hi. Lentaang a khen khit uh ciangin Sukte mi khualzin ding tawh kituak uh a, kisatpah uh hi. Sukte-te in zo a, thau nih laksakin, mi khat that uh hi. Tua bangin Sailo-te in a do ciangin Ukpipa in “Gun tui leh luan ta a, Vamim mei tong khat pha ta hi’n teh maw” cihsan hi kici hi. Tua hun khit ciangin Khuanglengah Thanhrang in hausa a sep laitakin Zapau makaihna tawh a sim dingin kuan uh hi. Thanghrang leh Lalburh in Tuirial a Kalate sim dingin pasal teng a kuanpih laitak hi a, Khuangleng khua-ah mi tawm bek om hi. Mi a muh peuhpeuh uh that uh a, kimkhat phial thatin, Thanhrang zi leh tate matsak hi. Thanhrang leh Lalburh a ciah uh ciangin a khuate uh kuamah na om nawn loin, a zi leh tate na kiman khin ahih manin Thanhrang lungleng khasia-in kap ngeuneu a, la phuak liang hi. Kim khatte kitankik a, a kitankik lo a om suak tampi om hi kici hi. Tua khit ciangin Zatual makaihna tawh Diltlang sim leuleu uh a, a tun’ma deuhun a khua kang ahih manin mi taimang khin a, tawm thatin, tawm mat nei uh hi.\nHih thute hangin Champhai pan Chhingchhip khua dong kisamin Sukte gam sim dingin kiciam uh a, Sukte hausa Thuam Thawng va sim uh hi. Thuam Thawng in na za masa ahih manin lampi-ah na panga, Lusei lam makaipi Lallianhlut kaplum uh hi. Lusei lamte zong lau-in lehtai uh a, sim zo lo uh hi. Kum 1872 kumin Sukte pawl in Champhai va sim leuleu uh hi. Mikang kumpi a khan laitak hi a, galcing na kikoih uh ahih manin deih bangin zo lo uh hi. Lusei lam zong si a, Sukte lam zong si a, kizo om tuan loin Sukte lam ciahkik uh hi. A ciah ni mahun Mikang galkapte Champhai lut a, uk suakta uh hi. Tua kum mahin Champhai zang panin Chawnchhim kici tu-a a omna munah kituahto uh hi.\nMikang kumpi in a uk ciangin kidona om nawn lo hi. 1920 pawlin Mualnuam panin Vapar kisat hi. Hnahlan hausa Saithuam in zineu Ngaikang a neih ciangin a zipi tawh kilem lo a, Lungpizawl kici Murlen khua 1931 kumin sat a, hausa sem hi. Vapar a om eimite zong Murlenah kisuan to uh hi. Murlen a omte pen Mualnuam, Keizang leh Thalmual mi hi. Tua hun pawl mahin Mualnuam panin mi tawmkhat Chhungte na lut a, Mizogam buai ciangin Champhai-ah kigawm hi. Ngaizawl pen Tuitawh leh Kapteel khua mi hi deuh a, Ngur khua pen Mualnuam leh Keizang mi hi deuh hi. Leisenzo leh Sesih pen Mualbeem leh a kim pana pai hi. Hnahlan leh Vaikhawtlang pen a gal khua, Selbung, Tuimui, Tuimang, leh Bapi, Darkhai leh a kim khuate hi deuh hi.\nKum 1937 kumin Kelkang khua-ah khanlawhna thupi takin tung hi. Tua hun lai-in Kelkang pen inn 180 hi a, mihing 400 bang pha hi. A kimkhat Lawki hi lai hi. Khanlawhna hangin mi tampi in Pasian tungah lungdam kohna-in gan goin pawi bawl hi. Tua banga gan pia mi 26 om a, amau lakah mi nih “Pasina” leh “Hnawkzama” cih om hi. Hihte geel pen Zomi hi ngeel ding hi. Pasina pen Pa Cin hi dinga, Hnawkzama pen Nok Zam cihna hi ngel ding hi. Vok khat tuak pia uh hi. Hih Kelkang khanlawhna-ah Zomi zong kihel hi cih kithei hi. Kumpi in a mat gawp ciangin pawl khat Leisenzo leh Khuanglengah tai hi. Pu Son Lang (Leisenzo) zong Kelkang khanlawhna pana piangthak hi kha thei ding hi. Pu Son Lang in eimite omna khua tengah vak kawikawi-in Pasian thu tangko hi. Pu Son Lang thugenzia pen “Pasian thu na um un” cih ahi hi. “Bang ci up ding ka hi uh hiam?” a cih uh ciangin “Um suk peuh le-uh cin hi mai” cih tawh dawng zel hi kici hi. A gente in zong a gen dan ding thei lo, a sang dingte in zong a san dan ding thei lo hi. Tua banga a kipattah Zomite ihi hi.\nMurlen khua-ah 1942 kumin Pawlpi kiphut hi. Ka naupan’ lai (1955-56?) pawlin khanlawhna tunga, limna, laamna, pau theih loh cihte nakpi-in tung hi. Tua hun laia makaite pen Lut Gin, Vai Za Dal, Gin Khaw Hau, Sian Zam, Cin Khual, Damsawm cih bang ahi hi uh hi. A lamdang khat pen Cin Khual in lai gelh thei hi. Amah lai mal khat zong a thei lo, sangkah ngei vet lo, lai cih zong a thei ngei lo hi napi-in Kha pan a ngah ci-in sing tawn khat sat pekin tua tungah lai gelh a, a inn tual kong tungah suang hi. “Gate” bangin bawl a, a lai gelh pen gate banner danin kisuang hi. Amah bek in sim thei a, a khiatna zong amah bek in thei hi kici hi. Tua lai pen kikemcing kha hi leh tuhun ciangin ciamteh huai mahmah suak ding hi. Pau Cin Hau lai tawh a kibang hiam, ahih kei leh tu lai Mikang lai tawh a kinai zaw hiam cih ahi zongin kikan thei ding hi. A it huai zia kiphawk kha nai lo ahih manin a mangthang hi mawk hi.\nLut Gin pen khatvei Zeisu bangin kibawl a, a kong tualah singlamteh phutin singlamteh tungah guak tangin kikhai sawm hi. Tua khit ciangin lakhia kik uh a, inn sungah tui siangtho kitheh ci-in tui tawh kisil a, sianthona tangsak uh hi. Ka ciamteh theih dang khat pen, Pi Gin Zel (Rev. Suan Khan Thang’ pi ) ahi hi. Amah “Milim (khami)” kici a, piteek ahih hangin nisimin khua sungah lo kuan zo lo, cina a om, inn ngakte vehin thunget sak den hi. Tua hun lai-in cinate sim loh buang inn om loin lo kuan khin zel hi. Dam lo teng innah om uh a, khua sungah sunin mi muh ding tam lo hi. Cidam napi a lo kuan lo-a inn a omte pen “Thadah” kici hi. Pi Zel pen “Tui khumbawl thei hi” kici hi. Keupum (Um keu a kibawl) tawh tui suakin, a tungah a khut pekte geel nuainuai hi. Hun ta inteh a cih ciangin cinate dawnsak a, a tui pen khum hi ci se uh hi. Tui a dawnsak khit ciangin thungetsak a, cinate dam thei hi ci uh hi. Tua hun lai-in mite’n a thusim khol loh hangin ama nasepna Pasian in thupha pia a, Murlen khua mi hih bangin hong lamto hi kha ding hi. Tua hun lai pek a thungen damsakna nei om cih pen thupi kasa mahmah hi.\nKum 1960 pawl ciangin Mizogamah pianthakna thu hong lut a, kha mangthang mat nopna hong piang hi. Tua ciangin eimi Khristian a suak nai lote veina kinei a, khua ciatah hanciamna kinei hi. Ngur khua-ah Dam Go pen piangthak masa pawl hi a, Presbyterian Pawlpi in eimi sunga Sawltak sem dingin 1966 kumin hong laksak hi. Murlen-ah Thang Sian Gin a khut thau tawh kikap kha a, a dam ciangin nasem thei tuan lo hi. A dam loh sung khempeuh Lai Siangtho sim den a, tua panin kikhelna nei hi. A dam ciangin Aizawlah pai-in Synod Mission Secretary Rev. V.L. Zaithang kiangah tungin Sawltak ngen hi. Ei mite kiniam diak ahih manin ei sunga sem ding eimi mah kisam hi kici hi. Tua banga a nget ciangin amah la lo-in Champhai Pastor deihna bangin Ngur khua Dam Go Sawltak dingin la uh hi. Ei leh ei “kiveina” nei ta cihna hi. Mi dangte hong veina sangin ei i kivei ciangin khua kimu zaw hi.\nMurlen khua panin 1964 kumin Upa Khai Lian Nang makaihna tawh khangno nga khawng in Hnahlan khua kianga om Lailiphai khua-ah Pasian thugen dingin ka pai uh hi. Ei mite pen khuang tum lo, solfa key tawh dai takin kikhawm uh a, ei pau zangin ei la (Tedim la) sa uh a, “thing” ka sa mahmah uh hi. Tu’n ka theih kik ciangin, amau khua na mu zaw-in Kawlgam a eimi Tuiphum Pawlpi tawh a kizom na hi gige mawk hi. Upa Khai Lian Nang in hun zanga ko a zuite in bangmah ka hih thei kei uh hi. Ahi zongin Pasian min a “eimite veina” tawh a kipai ahi hi. Sani ni tungin Nipi khit teh ka ciahkik pah uh hi.\nKhatvei, Murlen om lai-in Lamka panin papi nih hong pai a, papi lukang khat in Biakinnah thu gen hi. Tua pen Tangnuam a Upa H.K.Tawtak na hi gige hi. Upa Gin Za Kap tawh CBA din’ tung lama hong pai hih tuak hi. Tua hun lai-in kikawmna lampi haksa a, khualzin zong haksa hi. Tua bang kawmkalah Mizogam Zomite itna leh khualna hangin hong pai vingveng uh hi. Tua hun lai pek a ei pau tawh Pasian phat ding lam hong lakte lunggulhna pen tuhun ciangin a kimu panpan ahihna ka phawk hi. Hih ciang I tun theihna pen tua hun pek akipan makaite sepna hang hi ci-in ka ngaihsun hi.\n1963-66 sung Murlenah Sangsia ka sep sungin Aiduzawl Rev.Pathiau bialah ki om hi. Kum khat Hmarchhak Presbytery khoppi Hnahlanah tunga, ka U Gin Za Go makaihna tawh lapawl ka pai uh a, action tawh la (Tedim kam tawh) khat ka vasa uh hi. Tua hun lai-in Hnahlan Vengthlang Pawlpi om nai lo hi. Aiduzawl “Bial Thalai Khawmpui” ci-in Murlenah khat vei hong tunga, tua lai-ah kei zong Assistant Secretary dingin hong kiteel cing hi. Ahi zongin sem man loin gambuai in hong lap ahih manin kitaisan hi. Gam buai in hong lap kei leh zong Mizogam eimite in ei leh ei kiveina a kinei ta hi. Biakna lamah I khanlawh ciangin I minam, I pau leh I ngeinate itna kinei bek hi cih kithei hi. Ngaizawl khua pen eimi sungah RC lut masakna hi. Tu-in Ngaizawl khua pan Father/Brother kici Pasian nasem 4-5 bang om ta hi. Khua mu pawl suak ding hi. Sialkal tangah EBC Pawlpi kum 1965 khit ciangin na lut hi. Kikawmna haksat manin thukizakna om lo hi. Mizogam buai khit ciangin biakna hangin sak leh khanga om eimite kithei-in, thu kiza tuahin, kikawm tuahin a om thei i hi hi. Biakna mah in minam hong gawmin, hong ki-itsak hi. Biakna-ah pumkhat thei hi lehang leitung vai-ah zong tu-a sangin nakpi takin kithutuak zaw lai ding hi hang ci-in ka mu hi. Hih pen Mizogam buaima (1966) tangthu ka theih dana kong gelh ahi hi. Mizogam Zomite Topa in thupha hong pia ta hen.


url: =Hun A Mawk Bei Ciang Pammaih - TUNGZANG NEWS\nHun A Mawk Bei Ciang Pammaih\nTuhun ciangin i tenna khua leh gam, i hunzeek dan leh i vaizeek dan hong kidang hiaihiai ta ahih manin mun tuamtuama om Zomi te i kituahkhop ciang i vaihawm dan zong hong kidang hiaihiaita hi. Tua bang hun ciang tup leh ngim kician tak, deihna kip leh sepzia gelna kician a om kei leh hun tampi 'vaihawmna, thukikupna, nasep sehna' cihte in bei thei mawk ding hi. Tua ahih manin, hun leh thatang, sum leh pai a mawk bei loh nadingin bangcih ding i hiam?\n1. Tup leh Ngim Kiciantak Nei Ding: Sep ding tup leh ngim kician tak, banga kimang ding, bangzah phatuam ding, banga kinoptuampih ding cih theihna leh ngimna kiciantak nei a kal a kisuan kei leh a mawkna in hun leh sum, tha leh zung tampi bei ding hi. Tua manin vai neih ding ciangin a kisam ding khempeuh kaihkhopsa in makaite, thutheite in na kikum masa, na ngaihsun masa, na gel masa hamtang ding hi. Kimuh cianga gen ding leh kikup ding - ngimna leh tupte theihsa in thukikupna sungah lutpih ding hi.\n2. Kikupzia Gina takin Nei Ding: Tup leh ngim kician tak a om khit, thu kikum dinga i paikhop khit ciang i kikup dingte mah gen pah tangtang dingin a dang, thudang, vaidangte ah lut kawikawi, sawk kawikawi lo ding. Tua manin tuhun ciang khut tung pan a kizang ziauziau thei - email, sms, phone tawh kiho cihte koihkhia phot ding hi hang. Ahih theih leh vai neih sung peuhmah a kisam lua mahmah ahih sam kei leh i handphone te zanglo ding hi hang.\n4. Thu Khentat Thei Ding: Mun pawlkhat ah thu kikumkum napi thu khentatna kibawl mello thei hi. Kikhen khit ciang i thu kikup bang ahia leh? peuh cih kikkik in om thei hi. Tua ahih manin kikhop makai (chairman) penin thu kikup ciangin a gen ding tengin a gen khit ciangin thu khentatna khat a bawl ding ahi hi. Thu khentatna a om kei leh a ciamteh pen in zong a ciamteh ding omlo a, a gelh ding, a ciamteh ding theilo hi. A gen nuam valval lai a om leh a gen a phatuam lai mah hiam, a kihelte, thukikumte deihna a kitel khinta lel hiam cih makaipa in en in a kisap nawn kei leh gen kik sak kul nawnlo hi. Thu khentatna om thei taktaklo, deihna kician taktak nailo, deih dan kibang thei nailo ahih leh a gen nuam laite in a ngaihsutna uh hong gen zel leh thu ngaihsut dan, thu tel dan cihte hong kicianzaw, kicingzaw thei hi. Tua bangte ah bel hun zeek luat ding hilo leuleu hi. Thu khentatna a om theih het kei a, a hoih pen ding a kikumte in a theih het kei leh a thulu hong puakpa deihna gensak kik ding hi. A ki khentat theih nai tuan kei leh mailam ah kikup lai dinga koih phot ding hoih hi. Khentat loh theihloh ahih leh bel a hoih pen dinga theih tawh khentat in i sep suah sawm mai ding ahi hi.\n7. Gimneih Loh Ding: Thu kikup ciang ziakai thei lua, man hak theilua cih bangin kua mah in a gimneih loh nadingin hun a kigelna bangin pan in a ciangtan a tun ciang tawp ding hoihpen hi. Tua ahih kei leh mite in tua lai in zong kipan hak, tua laiin kipan baih ciin muhna khat nei thei uh hi. Tua ahih kei leh thu kikup ding gina taka kigen kholhna a om loh ciang a kihelte in theikhollo ahih manin cimtak thei uh hi. Tua bang a omloh nadingin hun sehsa bangin kipan, kikup ding cihteng mah kikum pah ngiatngiat, tawp ding cih hun mah in tawp! Kikup khit manloh a om a, a thupi mahmah a hih leh makaite nih leh thum in na kikum in na khentat mai uh hen, mipi ziakai sak sangin hoihzaw lai veve hi. Thu kikup nuamsa, thu zong namtui, lawp huai ahih a tutkhop nuamsa i hih leh bel ciangtan luat zong omsak lo a holim banga tut kawma gengen theih hi.\nZomi te leitung gam tuamtuam ah om in gam khangto leh hun hawmthawh gam ah vai i neih ciangin i ciahna ding, i vakna ding dang a om kawm leh hun kidelh tangtang ahih manin i gim luat lohna ding, i hihnop teng i hun neih bangbang tawh kinawh hetlo a i hih theih nadingin hunzeek siam kisam ahih na hih teng tawh kong gelh hi. Gelkhol, theikhol, ngaihsunkhol in thu kikum, vai kihawm leh hun manpha tampi kiluak kik hi cih i lah nopna zong hipah hi. Hun a zangsiam semsem Zomi hi dingin Topa in hong ompihta hen.


url: =South Korea gamsung zato meikatna pen Wiring hang hiding kici, mi 38 si, 150 liam :: ZOMI DAILY\nposted on 28 January 2018 at 3:57 pm Lomkholna: Korea, News, Sawltak, World\nUpdate: South Korea gamsung aom zato khat meikanggawp in, mi 38 takin sihlawh uh a, adangzong mi 150 val bangin liamlawh dikdek uhhi. Tua asi mi 38 te lakah mi 35 pen cina cisawnsawn hi. Damlo in zatui kibawlding in zato azuan cina te mei in akanglum cimawk hi. Asi lakah atamzaw pen kumhamsa numei vive kici hi.\nHih Miryang City sung aom Hospital meikatna pen Electric meikhau pan hi, “Defective Wiring” hanghiding hi ci’n South Korea Police te’n pulakkhia uhhi. Hih Hospital meikatna pen South Korea gamsung ah abeisa kum 10 huamsung ahuaisia penpen tuahsiatna “Country’s Worst Disaster” ci’n aki ciamteh hi a, hihvai hangin khuasung mipi tezong hehthei mahmah uhhi. Sawltak #zomidaily\nPrevious: Afghanistan, Kabul City ah Ambulance Bomb puakkham, mi 95 si, 158 liam\nNext: Zawlluipa’n nawngkaisak ahih main mopawi bawlma ni 10 kisap in guza dawnziau


url: =Macau khuasung ah Typhoon Hato huihpi hangin mi 3 si, 84 liam :: ZOMI DAILY\nposted on 23 August 2017 at 8:22 pm Lomkholna: News, Sawltak, World\nMacau khuasungteng tuni Wednesday ni in Typhoon huihpi in nawkgawp ahih manin mi 3 bangin sihlawhkhin cih AFP pan kiza hi. Tua Typhoon huihpi pen “Typhoon Hato” ci’n amin kivawh a, leitung ah Game kimawlna khuaminthang “Gambling Hub of Macau” khuasung pen limnawk mahmah ahih manin, innsia losia zong tampitak om hi.\nMacau khuasung bekthamlo, agallam aom Hong Kong khuasungteng zong tuni Typhoon Hato in nawkgawp hi.\nLocal Media aki khahkhia te genna leh Video Clip te ah hih Typhoon Hato huihpi hangin mawtaw te tuipi sungah kilawngawp in, khuasung lamzikpi tungahzong tui dimpikpek hi.\nMacau Government te genkhiatna ah asi mi 3 tepen kum 30 panin kum 65 gualpawl ci uhhi. Tuaban ah adangzong mi 2 bang mangthangciplai cih kiza hi. Asi pasal khatpa pen Typhoon Hato huihpi in anawk ciangin inn kicimsuk in dengkha in asi cihi. Adang khatpen inntung inndawl 4 na panin kiasuk in asi cihi. Athumna asipa pen Chinese Tourist khat hi a, Truck mawtawpi in nawkkha in asi cihi.\nApple Daily te’n Video akhahkhiatna ah nidangin mawtaw lampi in akizang khuasung lampi te ah tui dimcip in, mi pawlkhat tuitung ah zaam uhhi. Pawlkhat pen huihpi khauhlua mahmah ahih manin huihlak ah lenggawpliang uhhi.\nVideo: Three dead in Macau as Typhoon Hato smashes casino enclave\nMacau khuapi sungah Electric Power ngahnawnlo ahih manin, Air-con te kizangtheilo, meivak gina omlo in ki cimawh mahmah hi ci’n khatin genkhia hi.\nKhuasung kikawmna leilam, tuilam, vanlam “Air, Ground, Sea” avek in kikhakcip in, Macau khuasung ah khualzin Tourist tezong awkcip uhhi.\nInternational Airport tuamtuam panin Macau City zuanding vanleng zong akigawm in 50 Flights bang ki Cancel khinta cihi. Dawnding tuisiang takpi zong agina in omlo ahih manin, khuasung mipi te cimawh mahmah uh cih kiza hi.\nRelated: Taiwan gamsung Typhoon huihpi in nawkgawp, mi 80 val liam\nTyphoon Hato hangin Macau City ah asi mi 3, aliam mi 84, cimawh dongtuak in Shelter ah aom mi 280 phakhinta hi ci’n Government te’n genkhia uhhi. Sawltak #zomidaily\nPrevious: Lamkhakcip in akikoih mawtaw khat thuhilhna in inntungdawn ah ki koihsak\nNext: Apasal in napuansilh kong leisaksa acihleh avekin mipi maiah suahkhialian\nUpna ii Zia le Tong pawlkhat ~ Rev. Fr. Damian Dal


url: =Tukumsung thokang natna “Dengue Fever” hangin Myanmar gambup ah misi 170 phakhin :: ZOMI DAILY\nposted on 14 November 2017 at 7:56 pm UTC+9:30 Lomkholna: Health, Myanmar, News, Sawltak\nThokang panin akingah natna namkhat ahi “Dengue Fever” pen tukumsung Myanmar gambup ah akigawm in 27,000 cases bang ki mukhia in, tualak ah mi 170 bangin sihlawh hi ci’n Naypyidaw Public Health Department te khutnuai aom DHF and Elephantiasis Control Project te’n pulakkhia uhhi.\n2017 kumsung January 01 panin October 21 ni ciangciang Myanmar gambup ah Dengue Fever natna aki mukhiazah aki pulakna ah Yangon Region sungah 6,616 cases, Ayeyawady Region sungah 2,984 cases, Rakhine State sungah 2,489 cases, Kachin State sungah 2,273 cases, Mandalay Region sungah 2,102 cases, Mon State sungah 1,826 cases, Kayin State sungah 1,769 cases, Bago Region sungah 1,615 cases, Shan State sungah 1,323 cases, Sagaing Region sungah 1,102 cases, Kayah State sungah 1,036 cases, Magway Region sungah 880 cases, Taninthayi Region sungah 817 cases, Naypyidaw sungah 581 cihbang in kimukhia cih Coconuts Yangon News tungtawn in kiza hi.\nTuabang in Dengue Fever aki muhkhiat kawikawina tungtawn in Yangon ah mi 46 in sihlawh hi. Tuaban ah Ayeyawady ah mi 33, Rakhine ah mi 26, Bago ah mi 18, Magway ah mi 16, Kchin ah mi 15, Sagaing ah mi 5, Naypyidaw ah mi 4, Kayah ah mi 2, Kayin ah mi 1, Taninthayi ah mi 1, Mon ah mi 1 cihbang in misi omkawikawi hi.\nTukum kipatlam amasa kha 4 “First Quarter” hunsung in Myanmar gambup ah Dengue Fever pen mi 2000 khawngbek omhi ci’n Public Health Department te’n pulak uhhi. Tualak ahzong atamzaw pen Yangon Region sungah hi a, Dengue Fever 2000 cases bang aki muhkhiatna ah mi 9 in sihlawh cihi.\nPublic Health Department te’n hih Dengue Fever pen Myanmar gambup ah ki zelgawptheih khading a, “epidemic levels” tungthei khading hi ci’n agenkholh mahbang in tuazawh asawtlo in Dengue Fever pen Myanmar gambup ah kibehlapgawp takpi hi.\n2016 kum in Myanmar gambup ah Dengue Fever pen akigawm in 9149 cases ki mukhia a, tualak ah mi 55 in sihlawh uhhi. Tuatawh tehkakna in tukum 2017 kumpen beinailo a, ahi zongin Dengue Fever pen 27,000 cases bang kimukhia khinta in, mi 170 bangin sihlawhkhin uhhi.\nMyanmar gamsung ah Dengue Fever akimuhkhiat masakpen 1965 kum kici hi. Tuazawh akipan kumnih kumthumhal cihbang in Dengue Epidemics omthei zelzel hi. Tunai Myanmar gamsung ah Dengue Fever ahuaisiadiak pen 2007, 2011, 2013, 2015 cihbang ahihi.\n1994 kumin Myanmar gambup ah Dengue Fever nasiatak in kithehzak in, mi 444 takin sihlawh ahih manin, hih Dengue Fever hangin misi atampen “deadliest dengue outbreak” in ki ciamteh hi.\nMore: Singapore ah Zika Virus ngah mi 38 kibehlap, akigawm mi 189 hita\nDengue Fever ngahloh nadingin athupipen ahihleh thokang “Mosquito” ki pehkhaksak hetlohding thupi penpen hi. Thokang aomloh nadingin innkiim innpaam hahsiangding, tuikivung omsakloding, thoza Mosquito Repellent cihte zangding, thopuan hoihtak khungding cihbangin thokang natna Dengue Fever panin kidalthei hi. Sawltak #zomidaily\nPrevious: Dawinupi in atanu te zahmawh azuaksak bekthamlo, agei ah en hithiat\nNext: Maikumsung Malaysia ah palik athak mi 6000 ki behlapding